Bible in one year - Aymara Bible 1997 - April 30\n1. Efraín kollunac tokena Ramá sat chekana, mä chachaw jacäna, Zuf sisqui uca familianquiriraqui, sutipasti Elcana satänwa. Jeroham chachan yokapänwa, Eliú sat jaken allchhiparaqui. Achachilapan awquipasti Tohu satänwa, ucasti Zuf sisqui ucan yokaparaqui, Efraín tribunquirinacaraquïnwa.\n2. Elcanasti pä warminïnwa. Maynejj Ana sata, maynisti Penina sataraqui. Peninasti wawanacanïnwa; Anasti janiw wawanacanïcänti.\n3. Sapa mararaquiw Elcanajj Silo sat chekaru sarirïna take ch'amani Tatituru yupaychiri, uqhamarac sacrificionac loktiri. Ucansti Elí sacerdoten pani yokapaw ucancascäna, maynejj Ofni sata, maynisti Finees sataraqui, jupanacasti Tatitun sacerdotenacaparaquïnwa.\n4. Cunapachatejj Elcanajj sacrificionac loktirïcän ucqhajja, Peninarojj cunatejj wact'qui ucwa churirïna, uqhamarac take yokall, imill wawanacaparusa.\n5. Ucampisa Anarojj cunatejj sumäqui ucpun churirïnjja, jupar sinti munatap laycu, Tatitojj janis wawanac apaycchïna ucasa.\n6. Ucatwa Peninajj, Anan uñisiripänjja, tokeraquïnwa uqhamarac jupat larusisa, jisc'achasa, Tatitojj jan jupar wawa apayatap laycu.\n7. Sapa marapuniwa, cunapachatejj Tatitun temploparu sarapjjerïcän ucqhajj Peninajj Anarojj uqham tokerïna, ucatsti Anajj wali jachirïna, janiraquiw mank'añsa munirïcänti.\n8. Ucat Elcana chachapajj saraquirïna: “Ana, ¿cunatsa jachta? ¿Cunatsa ucatak llaquitäta, janiraquiw mank'añsa munctati? ¿Janit nayasti jumataquisti tunca wawanacat sipansa asquïctsti?” sasa.\n9. Mä cutiwa, Silo chekanccasina, Anajj mank'a tucutat sartasïna. Elí sacerdotesti, Tatitun templopar mantaña puncun kont'atäscaraquïnwa.\n10. Anasti jacht'asisa, chuymapansa wali mayjt'ataw, Tatitut mayisïna,\n11. aqham sasa: “Take ch'aman Tatitu, jumatejj aca sirviriman t'akhesitap uñtanïtajja, ucat nayat amtasiraquitätajja, mä wawsa apayaraquïtätajja, nayajj uca wawa jumar sirviritaquiw uywä, uca arsüwiru phokhañataquisti, señälajj acäniwa: Janiw ñic'utapajj mururascaniti” sasa.\n12. Cunjämatejj Anajj Tatitu nayrakatan wali jaya mayisiscänjja, Elí sacerdotesti lacapwa uñji;\n13. ucampis jupajj chuymap mankhenac mayisiscänjja. Janiw cuna arsutapas ist'ascänti; lacapaquiw onokescänjja. Ucat Elí sacerdotejj: “Umatäpachaw” sasaw amuyäna,\n14. ucatwa saraqui: —¿Cunapachcamas ucan umatäscäta? ¡Vinjja apanucum! —sasa.\n15. —Janiw umatäcti, tata. Janiw nayajj cuna vinsa umcti ni cuna casta machjayiri umañanacsa, jan ucasti chuymajjan wali llact'ataw jicjjatasta, uca t'akhesitajj Tatitur yatiyasiscta.\n16. Jan jumajj nayan jan wali warmïtajj amuyamti, jan ucasti take aca horasanwa Tatitut mayisiscta, chuymajjan wali mayjt'ata, llact'ataraqui jicjjatasitajj laycu —sasaw Anajj säna.\n17. —Uqhamajj jichhajj sumaquiy sarjjam, Israelan Diosaparaquiy jumarojj cuntejj maycta ucjja churpan —sasaw Elí sacerdotejj säna.\n18. —Waliquiw, tatay, yuspagarsmawa —sasaw Anajj säna. Ucatsti Anajj cawqhattejj jutcän ucqharuw cuttanjjäna, mank'asiriw sarjjaraqui, janiraquiw mayamps llaquiscjjänti.\n19. Khepärmanthisti wali alwat sartasïna, Tatituru yupaychasinsti, Ramá chekancqui uca utaparuw cuttanjjapjjäna. Ucatsti Elcanajj Ana warmipampiw mayachasi, Tatitusti mayisitaparojj ist'araquïnwa.\n20. Uqhamatwa Anajj usur jakeptawayi, wawachasiñ horasa purinjjepansti, mä yokall wawa wawachasïna, Samuel sasaw uca wawarojj suticharaquïna, Tatitut uca wawjja mayitap laycu.\n21. Ucatsti Elcana chachajj takpach familiapampi Silo sat uca chekarojj, arsutap phokhañataqui uqhamarac sacrificionac loktañataquiw saräna,\n22. ucampis Anajj janiw sarcänti, jan ucasti chachaparojj sänwa: —Janiw nayajj sarcäti, aca wawaru ñuñu t'akañajjcama. Ucapachaw nayajj wawarojj irpjjä Tatitur churjjañataqui, ucat ucan wiñaya kheparjjañapataqui.\n23. Elcana chachapajj saraquïnwa: —Cunatejj jumataquejj walïqui ucanac lurascaquim. Uqhamajj kheparamay wawaru ñuñu t'akañcama. Tatitusti arsutapjja phokharacpan —sasa. Uqhamaw jupajj kheparjjäna, wawa uywasa, ñuñut t'akañapcama.\n24. Cunapachatejj wawarojj ñuñu t'akjjän ucapachasti, jupampi chicawa Tatitun temploparu irparaquïna Silo ucaru, wawasti jisc'äscaraquïnwa. Uqhamaraquiw quimsa vaca kallunacampi, pä tunca payan kilo trigompi, mä lip'ich wayaka vinompi aparaquïna.\n25. Ucatsti mä vaca kallu sacrificiot loktasinsti, wawarojj Elí sacerdoteruw catuyjjapjjäna.\n26. Anasti saraquïnwa: —Tata, perdonita, chekpachansa jumajj jacasctawa, cawquïri warmitejj acana juma jac'ana Tatitu Diosatjja mayiscäna, ucätwa.\n27. Nayajj Tatituruw aca wawa apayañapataqui mayiyäta, jupajj mayisitajjarojj ist'ituwa.\n28. Nayasti aca wawjja Tatituruw catuyta, take jacañapcamasti juparu catuyatapunïniwa —sasa. Ucatsti Elí sacerdotejj oraker ajanup puriyañcamaw Tatitu nayrakatan alt'asïna.\n1. Anasti aca oración luraraqui: “Tatitu, nayasti take chuymaw juman cusista, jumajj nayar ch'ama churatamata. Jichhacuchapï uñisirinacajjatjja arsusïjja, jumaw nayarojj yanapt'ista uca laycu. ¡Wali cusisitätwa!\n2. ¡Janiw jumjam kollanajj qhitis utjquiti, Tatitu! ¡Janiw jumat juc'ampejj qhitis utjquiti!\n3. Jan qhitis jichhajj jach'achasiñampi parlpati, janirac qhitis sinti yatiñan tucpati, Tatitu Diosaw jichhajj take cunsa yati, juparaquiw jaken luräwinacapsa uñjaraqui.\n4. Ch'amaninacan arconacapsa t'unjaraquiwa, pisi ch'amanirusti ch'aman tucuyaraqui.\n5. Qhitinacantejj take cunasa jilarcäna ucanacajj jichhajj mä jisc'a t'ant'a laycuquiw catuyasjjapjje; ucampisa, qhitinacatejj mank'at awtjayasipcäna ucanacasti janiw jichhajj awtjayascjjapjjeti. Jan wawachasir warmisa, jichhajj pakallko cutiw wawachasjje; ucampisa walja wawachasir warmisti, jichhajj k'ala t'uqhantatawa.\n6. Tatituw jacañjja churi, juparaquiw apakjje; sepulturcamaw puriyistu, juparaquiw jacatatayaraquistu.\n7. Tatituw pobrerusa, kamirirusa tucuyistu; jupaw aynacht'ayi, juparaquiw jach'ar apti.\n8. Diosajj oraket pobrerojj wayti, limosna mayjasirirusti k'añunac taypit waysuraqui, jilïri jakenac taypiru kont'ayañataqui, mä jach'a jilïrinacan konuñapar kont'ayañataqui; Tatitunquiw take cunasa, aca oraken utt'äwinacapatsa, ucanacjjaruraquiw aca oraksa utt'ayaraqui.\n9. Jupaw asqui jakenacan sarnakäwipjja uñjasqui, ucampisa ñankha jakenacajj ch'amacanwa jiwarapjjani, janiraquiw qhitis ch'amapampiquejj atipcaspati.\n10. Tatitojj uñisirinacaparojj t'unjaniwa, alajjpachatpachwa khejjokhejjonacsa jupanacjjarojj apayaniraquini. Tatitojj take acapacharuw taripani; jupan ajllit reyirusti ch'amañcharaquiniwa, ch'amapasti juc'ampiw jiltaraquini.”\n11. Ucatsti Elcanajj utaparuw cuttawayjjaraquïna, Ramá chekaru, ucampisa wawajj Tatitur sirvisawa kheparjjaraquïna, Elí sacerdoten arsutapwa phokharaquïna.\n12. Elí sacerdoten wawanacapasti jan wali jakenacäpjjänwa, janiraquiw jupanacajj Tatiturojj ajjsarapcänti,\n13. ni sacerdoten phokhañapäqui ucsa marcampejj phokhapcänti. Yatitaraquïnwa, cunapachatejj maynejj mä sacrificio loktäna ucapachajj sacerdoten mä uywatapaw jutirïna mä tenedor ayt'ata, aychana khatiñapcamasti jupajj uca tenedorampiw\n14. perolaru, jan ucajj phuqhurusa, calderarusa, cazuelarusa ayantasinwa aychanac waysunirïna, sacerdotetaqui. Uqhamapuniw take israelitanacampejj Silo sat chekaru purinipcän ucanacarojj lurirïna.\n15. Uqhamarusa, janïra liq'ejj altarjjan naqhantquipanwa sacerdoten uywatapajj purinirïna, sacrificio loktirirusti saraquirïnwa: “Sacerdotetaqui aycha churita canct'arapiñataqui, janiw jupajj khatita aychjja catokcätamti, jan ucasti ch'oke aychwa catokätamjja” sasa.\n16. Ucata uca sacrificio loktiri jakejj saraquïnjja: “Nayrakatajj liq'i naqhantayañajjawa, ucatwa sacerdotejj cawcjtejj munqui uca apakasiscani” sasajja. Ucjjarusti sacerdoten uywatapajj saraquïnwa: “Janiwa, jichhpacha churita, jan ucasti ch'amampiw aparawayäma” sasa.\n17. Uqhamapï uca waynanacan Tatitu nayrakatan jucha luratanacapajj sinti jan walipunïnwa, Tatitur ofrenda loktatanacsti janiw yäkapcänti.\n18. Ucampisa, Samuel waynajja, mä suma efod sat lino isimpi ist'ataw Tatiturojj sirviscaraquïna.\n19. Sapa mararaquiw taycapajj mä suma capa lurata aparapirïna cunapachatejj chachapampi sarirïcäna sacrificio loktasiñataqui.\n20. Ucatsti Elí sacerdotejj Elcanaru, warmipampirojj aqham sasaw bendicïna: “Tatituw jumarojj cuttayjjätam, aca warmi toke wawanac churasa, cuntejj jupajj churqui ucata” sasa. Ucatsti utaparuw cuttanjjapjjäna.\n21. Tatitusti Anarojj bendiciraquïnwa, ucatsti usur jakeptaraquïnwa. Uqhamatwa Anajj quimsa yokall wawampi pä imill wawampi wawachasïna, Samuel wawasti Tatitun nayrakatapanjja jilascaquïnwa.\n22. Elí sacerdotesti wali chuymanëjjänwa, ucampisa cuna jan walinactejj wawanacapajj israelitanacar lurapcän ucanacjja sum yatiraquïna, uqhamarus aca waynanacajj cawquïri warminacatejj Tatitun Jiquisiñ Carpapan mantañapawjana sirvisipcän uca warminacampis iquintapjjaraquirïnwa.\n23. Ucatwa wawanacaparojj säna: “Take jakenacaw jumanacan jan wali luratanacamatjja parlapjjetu. ¿Cunatsa uqham jan wali sarnakapjjta?\n24. Wawanaca, janiw walïquiti uqhama jan walinaca lurapjjatanacamajja. Janiraquiw walïquiti cuntejj Tatitun marcapajj jumanacjjata parlas sarnakapqui ucajja.\n25. Mä jaketejj mayni jakeru cuna jan walsa luraspa ucqhajj Tatitojj uca jaketjja arjjataspawa, ucampisa mayni jaketejj Tatituru ñankha lurcchi ucasti, ¿qhitirac jupat arjjataspa?” sasa. Ucampisa jupanacajj janiw cuntejj awquipajj siscäna ucarojj ist'apcänti, Tatitojj jupanacat jacañanacap apakjjañ amtjjatap laycu.\n26. Ucampisa Samuel waynajj jiltascaquïnwa, sarnakatapasti Tatitutaquisa, jakenacataquisa asquiraquïnwa.\n27. Uca urunacaraquiw mä profetajj Elí sacerdoteru uñjir jutäna, ucat saraqui: “Tatitojj aqham sänwa: ‘Cunapachatejj nayrapacha awquinacamajj Egipton Faraonar sirvisipcän ucapachajj, khanwa jupanacarojj säyätjja,\n28. Israel marcan take tribunacap taypitsti nayan sacerdotenacajjäñapataqui, uqhamarac nayan altarajj-jjaru sacrificionac loktanipjjañapataqui, incienso naqhayapjjañapataqui, uqhamarac efod sat isimpi naya nayrakatan ist'atäpjjañapataqui. Uqhamarus nayrapacha awquinacamarojj take ofrendanactejj israelitanacajj Tatituru churqui ucanacwa churaractjja.\n29. ¿Cunatarac jichhasti jisc'achapjjesti cuna ofrendanactejj nayajj churapjjam siscta ucsti? ¿Cunatarac nayat sipansa juc'ampi wawanacamaru muntasti, uqhamat jupanacar cuntejj Israel marcajjajj churqui uca ofrendanacampi liq'intaytasti?’ sasa.\n30. Uca laycu Israelan Tatitu Diosapajj sänwa jumampi takpacha familiamampi juparu sirvipjjañama wiñayataqui, ucampis jichhajj aqham saraquiwa: ‘Janipuniw jichhajj uqhamjja lurcäti, jan ucasti qhitinacatejj nayaru yäkapjjetani ucanacarusti suma yäkaraquëjja, qhitinacatejj nayaru jisc'achapquitu ucanacarusti mä p'enka uñjaraquëjja. Naya Tatituw ucjja arsta.’\n31. Jichhajj juman munañanïñama t'unjaña horasajj niya jac'achasinquiwa, uqhamarac nayrapacha awquinacaman munañanïñapasa, janiraquiw cawquïri familiamasa chuymancamajj jacapcaniti.\n32. Cuna asquinactejj Israel marcaru lurcä ucjja llaquisiñampi envidiasiñampiraquiw uñch'uquïtajja, janipuniw jichhajj familiamatjja maynis chuymancama jaccaniti.\n33. Ucampisa familianacamat mä kawkhanirojja altarajj jac'aruw kheparayaraquï uqhamat nayranacapas envidiascäwi tucusiñapataqui almanacapas t'akhesiñat tucusipjjañapataqui, ucatsti take mayni wawanacamajj jiwarayataraquïniwa.\n34. Cunatejj uca pani Ofni, uqhamarac Finees sat wawanacamampi pascani ucajj mä uñacht'äwit yatiyätam. Panpachanisti mä uruquiw jiwarapjjaraquini.\n35. Ucatsti nayajj mä suma sacerdote, chekapar uñjiri, uqhamarac nayan munañajj phokheri uscuraquï, ucan wawanacaparusti wiñayataquiw churaraquï, cawquïri reytejj nayajj ajllcä ucar sirviri tucuyaraquëjja.\n36. Ucatsti kawkhanitejj familiamat jacasipcani ucanacasti, jupa nayrakataruw mä juc'a kollke jan ucajj mä jisc'a t'ant'a laycuw jisc'achatäpjjani, sacerdotenac taypin cuna lurañacsay churapjjeta mank'asipjjañanacajjataqui —sasaw achict'asipjjaraquini.’ ”\n1. Samuel waynasti Tatiturojj sirviscaquïnwa Elí sacerdoten arsutanacap phokhasa. Uca urunacansti janiraquiw Tatitojj cuna arunacsa alekaqui yatiyirïcänti, janiraquiw qhitis alekaqui cuna uñjañsa uñjirïcänti.\n2. Ucampis mä uruw Elí sacerdotejj juyqhuptjjäna, janiraquiw sum uñjcjjänti, uqhamäsinsti utapanwa iquiscäna.\n3. Samuelosti Tatitun templopan iquiscaraquïna, Diosan arcapa jac'ana. Uca templon lamparasti akascaraquïnwa.\n4. Ucatwa Tatitojj jawsäna: “¡Samuel!” sasa. —¡Acancasctwa! —sasaw jupajj ucjjarojj saraquïna.\n5. Ucatsti janc'aquiw Elí sacerdoten ucaru sararaqui aqham sasa: —Acajj juttwa, ¿cunataquis jawsista? —sasa. —Janiw nayajj jawscsmati. Iquiñamar sarjjam —sasaw Elí sacerdotejj saraquïna. Ucatsti Samuelojj sarjjasinjja iquintjjänwa.\n6. Ucampisa Tatitojj wasitat jawsascaquïnwa: —¡Samuel! —sasa. Ucat Samuelojj sartasin Elí sacerdoten ucaruw sararaqui, ucatsti saraquïnwa: —Acajj juttwa. ¿Cunataquis jawsista? —sasa. —Janiw nayajj jawscsmati, wawa. Iquiñamar sarjjam —sasaw Elí sacerdotejj saraquïna.\n7. Samuelojj janïraw Tatitur uñt'cataynati, janiraquiw jupajj cunjämatsa uñstcaraquitaynati.\n8. Ucampisa quimsa cutinjja Tatitojj jawsascaquïnwa, ucatsti Samuelojj sartasin Elí ucan ucaruraquiw sararaqui, —Acajj juttwa. ¿Cunataquis jawsista? —sasa. Ucampisa Elí sacerdotejj amuyjjänwa qhititejj Samuelor jawsascäna ucjja. Tatitun jawsascatapwa amuyäna.\n9. Ucatwa Samuelorojj saraqui: —Jichhajj iquiñamar sarjjam, Tatitutejj jawsätamjja: ‘Parlascaquim, sirvirimajj ist'asctamwa’ sasaw säta —sasaraquiw Elí sacerdotejj säna. Ucatsti sarjjänwa, iquintasjjaraquïnwa.\n10. Ucatsti Tatitojj puriniraquïnwa, sayt'asisinsti cunjämtejj nayrakatajj jawscatayna uqhamwa jawsaraquiquïna: —¡Samuel! ¡Samuel! —sasa. —Parlascaquim, sirvirimajj ist'asctamwa —sasaw Samuelojj saraquïna.\n11. Tatitusti saraquïnwa: —Jichhajj nayajj Israel marcanwa mä luräwi luraraquï, qhitinacatejj ucanac ist'apjjani ucanacarusti jinchunacapas usuraquiniwa.\n12. Uca uruw cuntejj Elí sacerdoterojj familianacap toket siscta ucjja phokharaquï.\n13. Niyaw juparojj yatiyaracta familiapar wiñayatac mutuyañ toketjja, jupasti yatiraquiwa cuna jan walinactejj familiapajj lurqui ucanacjja. Wawanacapajj janiw nayarojj yäkapquituti, jupasti ucanacjja sumwa yatiraqui, janiw ucatjja camscaraquisa.\n14. Ucatwa, jichhajj juramentompi Elí sacerdoten familiapa tokejj arsta, ñankha luratanacapasti janiw k'omachatäcaniti, sacrificionac, ofrendanac loktascani ucanacampisa.\n15. Ucanac ist'asinsti Samuelojj iquintjjänwa, khepärmanthi alwaw sartjjaraquïna, Tatitun templopa jist'araraqui. Ucatsti Samuelojj ajjsararaquïnwa cuntejj Tatitojj unañchäwin siscatayna ucanac Elí sacerdoteru yatiyañjja,\n16. ucampisa Elí sacerdotejj jawsasinjja jisct'änwa: —Samuel, wawajja —sasa. —Acancasctwa —sasaw Samuelojj saraquïna.\n17. Elí sacerdotesti jisct'araquïnwa: —¿Cunsa Tatitojj parlawaytam? Jan cuns imt'istati jan ucasti takpacha yatiyita. ¡Diosasti jumarojj mutuyaraquïtamwa janitejj phokhata yatiyquitäta ucapachajja! —sasaw Elí sacerdotejj säna.\n18. Samuelosti, cuntejj Tatitojj yatiycatayna ucanacjja jan cunsa imt'asaw yatiyäna, ucat Elí sacerdotejj warartataraqui: —¡Tatitun arsutapawa! ¡Cuntejj jupajj munqui uc luraracpan! —sasa.\n19. Samuelosti niya jilsuscaraquïnwa, Tatitusti juparojj yanaparaquïnwa, janiraquiw cuntejj arscatayna ucanacjja jan phokhasa jaytcänti.\n20. Israelita jakenacasti takeniraquiw Dan sat ucata Beerseba sisqui ucacama yatipjjäna Samuelojj chekpachansa Tatitun profetapätapa.\n21. Tatitusti wasitatwa Silo sat uca chekan uñstaraquïna. Ucanwa Samuelorojj Tatitojj take arunacapa yatiyaraquïna. Ucatsti Samuelojj uca arunacwa take Israel marcarojj yatiyäna.\n1. Pisi amuyt'an jakejj siwa: “Janiw Diosajj utjquiti” sasa. Takeniw ñankhanac lurasajj aynacht'apjje; janiw asqui lurirejj maynis utjquiti.\n2. Diosajj alajjpachatpach jakenacarojj uñtani: “Inach qhitis amuyt'asirejj utjaspa, inach qhitis Diosar thakerejj utjaspa” sasa.\n3. Takeniw pachpac jan walir saranucupjje, takeniw ñankhanac lurapjje, janiw asqui lurirejj qhitis utjquiti, ¡janiw maynis utjquiti!\n4. Ñankha luririnacajj jan amuyunïpjjewa, marcajjar t'ant'jam mank'antirinacajj jan amuyt'anïpjjewa, Diosar jan art'asirinacajj jan amuyt'asirïpjjewa.\n5. Jupanacajj ajjsarañat qhathatipjjani, Diosajj uñisirin ch'aqhanacap willitatani, jupanacasti mä p'enkaw atipjat uñjasipjjani, Diosan jupanacar jan catokatap laycu.\n6. ¡Israel marcan khespiyasiñapajj Sión marcat jutaquispa! Diosajj marcapar wasitat cusisiycan ucapachajja, Jacobon wawanacapajj cusisiniwa, Israel marcajj c'uchirt'asiniwa.\n8. Tatitojj ñankha jakenacan loktatanacapjja janiw uñjañ munquiti, ucampis cusisiñampiwa catoke cheka jakenacan mayisitanacapjja.\n9. Tatitusti ñankha jakenacan sarnakatanacapjja janiw uñjañ munquiti; qhititejj cheka cancañana sarnakqui ucaruw munasiraqui.\n10. Qhititejj suma thaquina sarnakaña apanucqui ucarojj khoru cancañampi chekachatawa; qhititejj chekachäwiru jisc'achqui ucasti jiwaniwa.\n11. Tatitutejj sum uñjchi, yatiracchi cunatï jiwañansa, sepulcronsa ucjja, ¡ucat juc'ampwa Tatitojj jakenacan chuymapjja uñt'i!\n27. Ucjjarusti yakhep saduceonacaw Jesusar uñjir sarapjjäna. Saduceonacajj janiw jiwatanacan jactañapjja iyawsapcänti, ucatwa Jesusar jisct'apjjäna:\n28. —Yatichiri, Moisesajj kellkatanjja jaytapjjetuwa: ‘Mä chachatejj jiwejja, ucat warmipjja jan wawani jaytejja; jiwirin jilapaw uca ijma warmimpejj casarasjjañapa ucat jupampejj wawanïñapa jiwir jilapataqui,’ sasa.\n29. Uqhamasti, pakallko jila sullcaw utjäna, jilïrïqui ucajj casarasiwa, ucasti jan wawaniquiw jiwawayjje.\n30. Sullca jilaparaquiw uca ijma warmimpejj casarasjje, ucasti uqhamaraquiquiw jan wawani jiwawayjjaraqui.\n31. Ucjjarusti quimsïri ucaraquiw jupampejj casarasjje, uqhamasti pakallkonpachaw jupampejj casarasipjje, ucatsti takeniraquiw jan wawancam jiwapjje.\n32. Tucuyarusti warmejj jiwawayjjaraquiwa.\n33. Jiwatanacat jacatatjjani ucapachasti, ¿jupanacat cawquïrin warmipäjjaraquinisti, pakallkonpacha jupampi casaraschi ucasti? —sasa.\n34. Ucapachaw Jesusajj jupanacar saraquïna: —Aca orakenjja, chachanacamp warminacampiw casarasipjje.\n35. Ucampis qhitinacatejj qhä yakha jacañar puriñapajj waquischi jiwatanac taypit jacatatasina ucanacajja, chachäpasa warmïpasa, janiw qhayanjja casarasipcaniti.\n36. Janiw juc'amp jiwcjjapjjaniti uca laycu. Angelanacjamäjjapjjewa, uqhamarac Diosan wawanacapäjjapjjewa jacatatapjjatap laycu.\n37. Moisés pachpaw ch'aphirar alis naccäna ucanjja yatiyistu jiwatanacan jactañapatjja. Qhayansti siwa: ‘Tatitojj Abrahaman Diosapawa, Isaacampina uqhamarac Jacobompina.’\n38. Diosasti janiw jiwatanacan Diosapäquiti, jan ucasti jaquirinacan Diosapawa, jupataquisti takeniw jacasipqui —sasa.\n39. Ucatwa yakhep ley yatichirinacatjja juparojj sapjjäna: —Yatichiri, waliquiw uca satamajja —sasa.\n40. Ucatsti janiw juc'ampi jisct'añaru uchascjjapjjänti.\n41. Jesusajj jupanacarojj sänwa: —¿Cunjämrac sapjjesti ‘Cristojj Davidan yokapaw’ sasasti?\n42. David quicpaw saraqui, Salmos libronjja: ‘Tatitojj siwa Tatitojjarojja: Cupëjjajjaru kont'asim,\n43. uñisirinacamaru jumampi tacjjatayañajjcama’ sasa.\n44. ¿Camisaraqui Cristosti Davidan yokapäspasti David pachpa ‘Tatitu’ sischi ucasti?\n45. Take jakewa ist'ascäna cunapachatï Jesusajj discipulonacapar siscän ucjja:\n46. “Ley yatichirinacatjja amuyasipjjam; jupanacasti jach'a isinacamp isintasis sarnakañwa munapjje, plazanacansti jupanacajj wali ajjsart'añampi aruntayasiñ munapjje, uqhamarac sinagoganacansa nayrakat konuñanacaruw kont'asiñ munapjje, mank'añanacansti sumawja chekanacaruw kont'asiñ munapjje.\n47. Uqhamaraquiw ijmanacatjja utanacapsa aparapjje, ucatsti uca jan wali luratanacap imt'añataquejja jach'a oracionanac lurapjje. Jupanacaw juc'amp jach'a mutuyäwi catokapjjani.”


Yatiyir mistuñatak tantachäwi\nTantachasiñ Uta qʼomachaña\nBibliarjamajja, ‘jilïr irpirinaka ukat taman yanapirinakapaw’ taman lurañanakamp phoqhapjje (Filipenses 1:1, NM). Sapa tamanwa ukham jilatanakajj utji. Ukampis ¿kunjamsa jupanakajj tamar yanaptʼapjje?\nJilïr irpirinakaruw yanaptʼapjje. Taman yanapirinakapajj Dios chuyma, atiniskaña ukat taqe chuyma irnaqtʼirïpjjewa, yaqhepajj waynäpjjewa, yaqhepasti jilïr jaqenakäpjjarakiwa. Ukat sapa tantachäwin kuna wakiskir lurañanakatï utjki ukanakampis phoqhapjjarakiwa. Ukhamatwa jilïr irpirinakajj Diosan arunakapat yatichapjjaspa ukat jilat kullakanakar tumptʼiris sarapjjarakispa.\nWakiskir lurañanakanïpjjewa. Taman yanapirinakapajja, wali munasiñampiw tantachäwir jutirinakar katoqapjje. Yaqhepajj Bibliat apstʼat qellqatanakwa tantachasirinakar churapjje, kawkhansa tamankirinakajj Diosan arunakap yatiyapjjani uksa qhanañchtʼapjje ukat taman kuna qollqe apnaqañas utji ukhajj yanaptʼapjjarakiwa. Mayninakasti, microfononaka, jan ukajj yaqha ukhamanakwa uñjapjje. Janiw ukakïkiti, kunjamtï jilïr irpirinakajj sapki ukarjamaw chuymankipstat jilat kullakanakar yanaptʼapjje ukat Tantachasiñ Uta qʼomachañansa, jan ukajj askichañansa yanaptʼapjjarakiwa. Kuna lurañanakay taman utjchi ukanakampejj jankʼakiw phoqhapjje, ukatwa taqenis jupanakar wali respetomp uñjapjje (1 Timoteo 3:13).\nDiosan Aruparjamaw sarnaqapjje. Taman yanapirinakapajj cristianjamaw sum sarnaqapjje, ukatwa jupanakar ajllisiwayi. Arstʼäwinakapas taqenir chʼamañchkiriwa. Ukat Diosan arunakap sum yatiyapjjaraki, uk uñjasaw mayninakajj jukʼamp yatiyir sarañ munapjje. Wali yanaptʼasirïpjjatap laykusti, jukʼamp kusisita ukat mayachtʼat sarnaqañaw taman utji (Efesios 4:16). Ukat tiempompejj jilïr irpirjamaw taman irnaqtʼapjjarakispa.\n¿Kunjam jaqëpjjes taman yanapirinakapajja?\n¿Kunjamsa taman yanaptʼapjje?\nTantachasiñ Utar sarkäta ukhajja, mä jilïr irpir jilataru, jan ukajj taman mä yanapiriparu ukat familiaparu jukʼamp uñtʼañatak tiempo apstʼasim, taqenir uñtʼañkama.


Aymara, Dramas: Piece 083 – Niyaw mä yant’ajj juti 1 | Waters of Life for Children\nHome -- Aymara -- Perform a PLAY -- 083 (Daniel‘s test 1)\n83. Niyaw mä yant’ajj juti 1\nJach’a rey Nabucodonosor jupajj Jerusalén marca muyuntäna uqhamarac ejercitopampi catuntawayi. Ucajja wali t’akhesiñänwa.\nDiosajj dejataynaw Rey Joacim ucajj prisionerjam catutäñap. Jupajj take casta diosanacaruw yupaychatayna uca chijinsti janiw ucanacajj yanapcänti. Enemigojj marcan wali yänacapa uqhamarac jacquir Diosan Templops ch’us apsupjjatayna.\nRey Nabucodonosor: “Aspenaz, israelita waynanac sirvientinacjjam munta. Ch’amaninaca, ch’iqhinaca ajllim. Uqhamarac suma uñnakanïpan.”\n1000 Km. Presjam sarapjjatayna. Uca taypinjja Danielomp amigonacapampiw chict’atänjja.\nNiyaw Babilonia jach’a marcarojj puripjjatayna. ¿Cunas enemigo reyin palaciopanjja suyascpachänjja? Janiw cuna arsuñapas utjcänti. Cuntï ordenäni ucac phokhañapäna. Ucamapisa Daniel amigonacapampejja Diosatac sayt’asiña amtasipjjatayna.\n¿Uqhamt jumas sasma? ¿Juparojj escuelamansa uqhamarac utamansa arcapintati? ¿Amigonacamampi uqhamarac futbol canchansa? Tatitur arcañajj ancha walipiniwa.\nDaniel amigonacapataquejja niyaw mä yant’ajj juti. Reyijj quimsa mar yatichäwi presonacataquejj waquichatayna. Babilonion arupa yatipjjañapäna uqhamarac juc’ampinaca. Reyin mankañapat suma manka liwapjjäna.\nDaniel: “Ananías, janiw ucat manksnati. Aca mankajj naiw Dionat arsutapar phokquiti.”\nAnanías: “¿Yakha casta manka jicjjatsnatï?”\nDaniel: “Perdont’apjjeta, janiw reyin mankapat mankapquiristi.”\nAspenaz: “Reyiw uc ordeni. Janitï uqham jumanacampi lucäjja ucat uñnacañanacamas t’uqha Jan ch’amani mayninacat sipansa, jiwayiriw qhititani.”\nDaniel: “Tunca uru yant’am. Verduranac mankañataqui, uqhamaraqui uma umañataqui churapjjeta. Ucat uñcatapjjetäta ucatsti cuna cast manksa mankapjjäjja jumatäjjaniwa.”\nEncargadojja iyaw sawayiwa. Bibliajja cunjamarus tucu aqham siwa:\n“Tunca urutsti Daniel uqhamarac amigonacapasa mayninacat sipansa juc’amp c’umaraw uñtasïna uqhamaraqui suma mankt’ata.”\nUcatsti encargadojj verdurampi umampjja liwascaquïnwa.\nDanielojj wal sayt’asi. Diosar ajjsaratapatjja cun katokchini. Quimsa maratsti reyijj yant’iwa. ¡Ucatsti Daniel amigonacapampejja mayninacat sipansa take cunanjj juc’amp sumänwa!\nRey Nabucodonosor: “Aca waynanacajja 10 cuti juc’amp ch’iqhinacawa mayni reinojjan yatirinacat sipansa. Nayan sirvirinacäpjjpan.”\nUcampisa mä juc’jjarujj chijinacan jicjjatasini. Ucatjja mayan parlapjjäma.\nUñstirinaca: Parliri, Nabucodonosor, Daniel, Ananías, Aspenaz\nPage last modified on February 27, 2019, at 08:15 AM | powered by PmWiki (pmwiki-2.2.140)


Jehová Diosar taqe chuyma serviñ amtawayta | Sarnaqäwi\nYatiyañataki | Diciembre 2013\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Hebreo Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiniaruanda Kirguís Kirundi Lingala Lituano Luo Malgache Maltés Ngäbere (o guaymí) Noruego Papiamento (Aruba) Polaco Portugués de Brasil Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Tigriña Tsonga Tsuana Turco Twi Ucraniano Vietnamita Xhosa Yoruba Zulú Árabe\nBill Walden sat jilatan arsutaparjama\nColegiot mistjjasajja, 1937 maranwa Iowa (Estados Unidos) markankir Universidadar mantawayta, ukajj jakasipkayät uka jakʼankänwa. Ukat jachʼa edificionakata, warkuskir puentenakat yatjjatañ munapuniriyätwa. Niyakejjay Universidadar sarchiyätjja ukat uk pagañatakis trabajchiyätjja, jan tiemponikiw sarnaqayäta.\nEstados Unidos markajj Payïr Jachʼa Chʼajjwäwir mantkäna uka qhepatjja, phesqa maranakaw Universidadan yatjjatjjayäta, ukhajja 1942 qallta maraskänwa, ukat arquitectjam mistuñatakejj mä qawqha phajjsikiw faltjjetäna. Ukhajj pä waynamp chikaw jakayäta, ukat maynïrejj akham sitänwa: “Aynach pisor” visitir jutki ukamp parltʼasmasti sasa. Visitirejj Jehová Diosan Qhanañchiripänwa, John O. (Johnny) Brehmer satänwa. Jupajj kuna jisktʼarus Bibliampipuniw qhanañchirïna, uk uñjasajj wal muspharirïta. Ukat jupampiw Bibliat yatjjatañ qalltawayta, qhepatjja, tiemponïkayät ukhajj jupampiw Diosan arunakap yatiyir sarirïta.\nJohnny chachan tatapajj Otto satänwa, jupajj Walnut (Iowa) markan mä bancon pʼeqtʼirjam trabajkäna ukhanakaw Jehová Diosan Qhanañchiripäjjatayna, ukat Diosatak sapüru irnaqañatakiw trabajop jaytatayna. Jupata ukat familiapat yateqasiñaw mä suma amtar puriñatak yanaptʼawayitu.\nDIOSAR SERVIÑ AMTAWAYTA\nMä kutejj akham sasaw directorajj situ: ‘Notanakaman aynachtʼasktawa janjamakiw arquitectjam mistkätati’ sasa. Uk sum amuytʼasiñajatakejja, Jehová Diosaruw taqe chuym mayista. Ukat Ingeniería toqet yatichapkitäna ukaw jawsitu, mä trabajotakiw mä ingeniero mayipjjatayna, jupasti nayan sarañajatakiw parlatayna. Ukham luratapat yuspärasinjja, Jehová Diosar serviñ amtawayta sasaw jupar sista. Ukat junio 17, 1942 maranwa bautisasjjta, ukat jankʼakiw precursorjam irnaqañ qalltta, Jehová Diosan Qhanañchirinakapajja, Diosatak sapür irnaqapki ukanakaruw precursor sapjje.\nUka mararakiw cuartelar sarañajatak jawsapjjetäna. Ukat uka oficinar purisajja, janiw guerrar sarkiristti kunattejj concienciajarjamajj janiw walïkiti sasaw sista. Ukat kuna documentonaktï yatichirinakajajj nayan suma yateqerïtajata ukat arquitectjam sum kuns lurañ yatitajat qhanañchkäna uka firmat papelanakwa uñachtʼayta. Ukhamäkchïnsa 10.000 dolaranakwa multa apsupjjetu, ukat phesqa maranakatakiw Leavenworth (Kansas) markankir carcelan jistʼantapjjetu.\nLeavenworth (Estados Unidos) markankir carcelaruw 230 ukhanir jistʼantapjjetäna. (Jichhak apstʼat foto)\nCarcelan mä granjaw utjäna, ukat ukanjja Jehová Diosan Qhanañchirinakapat 230 jilaw guardianakamp uñjata trabajapjjayäta. Uka guardianakatjja waljaniw guerran jan nuwasiñ munapjjataj yatipjjäna, ukat uk askitwa uñjapjjäna.\nYaqhep guardianakajja, Bibliat yatjjatañatak tantachäwinak apasiñapatakejj yanaptʼapjjetänwa, ukat Bibliat apstʼat qellqatanak carcelar apantañatakis yanaptʼapjjarakitänwa. Carcelan pʼeqtʼkäna ukasa Consolación (jichhajja, ¡Despertad!) sat revista katoqañatakiw qellqayasïna.\nCARCELATWA APSJJAPJJETU UKAT MISIONERJAMAW IRNAQJJTA\nPayïr Jachʼa Chʼajjwäwi janïr tukuskipanwa carcelat apsjjapjjetu, febrero 16, 1946 marana, janiw phesqa maranak phoqawaykti kimsa marakiw carcelankayäta. Ukatjja ratukiw precursorjam irnaqjjayäta. Ukat Leavenworth (Kansas) markaruw khitapjjetu. Ukan wal sustjasiyäta, kunattejj Jehová Diosan Qhanañchirinakaparojj wal yaqhachapjjerïna. Trabajo jikjjatañas wali chʼamänwa, yamas jakañatak uta jikjjatañajj jukʼamp chʼamänwa.\nMä kutejj utat uta yatiykasajja, carcelan uñjapkitän ukanakat mä guardiampiw jikista. “¡Mistum akata!” sasaw béisbol anatañ lawa aytʼat arnaqjjetu. Sustjasisajj ukspachaw sarawayjjta. Yaqha utansti, mä warmejj “mä rat akan suytʼam” sasaw punkup jistʼkatasiwayi, ukat mayakwa alay ventanapat qʼañu umamp warjjatanitu. Ukhamanakas utjchïnjja, walja bendicionanak katoqawayta. Bibliat apstʼat qellqatanak churkayät ukanakat yaqhepajj Jehová Diosan Qhanañchiripäjjataynawa, uk mä qawqha tiempotwa yatjjayäta.\nUkat 1943 maranjja, Nueva York markanwa Misioneronakan Bibliat Yatjjatapjjañapatak Galaad Escuelajj uttʼayasïna. Ukat tunkïr yatichäwir sarañajatakiw invittʼapjjetäna, ukat febrero 8, 1948 maranwa uka escuelat mistjjta. Ukjjarusti Costa de Oro (jichhajj Ghana) markaruw khitapjjetäna.\nUkar purisajja, Europa uksa toqenkirinakaru ukat marka apnaqerin yanapirinakaparuw Diosan arunakap yatiyañajäna. Seman tukuyanakajja, mä tamaruw yanaptʼayäta ukat uka tamankirinakaruw utat uta yatiyapjjañapatak yanaptʼarakiyäta. Ukatsti jaya cheqanakan jakasir jilat kullakanakarusa visittʼarakiyätwa, ukat kunjamsa yatiyapjjaspa uksa yaticharakiyätwa. Ukatjja, Costa de Marfil markanwa tamanak tumptʼirjam irnaqarakiyäta.\nUka cheqankirinakjam jakañwa yateqayäta: adobet lurat jiskʼa utanwa ikiyäta, amparampikiw manqʼayäta ukat aleq pamparukiw baño lurirejj sarayäta, kunjamtï israelitanakajj wasaran ‘campamento anqäjjaru’ sarapjjerïna ukhama (Deuteronomio 23:12-14). Ukhamatwa ukankirinakajj nayarusa ukat misionero masinakajarus confiyjjapjjetäna. Ukat yaqhep autoridadanakan warminakapasa Bibliat nanakamp yatjjatañ qalltapjjarakïnwa. Ukat kuna documentotï uka markankañatak utjapkitäna ukjja, jan valoranïñapatakiw uñisipkitän ukanakajj gobiernot mä orden apsupjjäna, ukampis uka warminakaw uka orden jan phoqasiñapatak chachanakapar waytʼapjjäna, ukhamatwa uka ordenajj jan phoqasjjänti.\nÁfrica toqenkapki uka misioneronakjamaw paludismo usump usuntta. Wal thayjirïtu ukat jumpʼjarakirïtuwa, calenturas jan amuyunjamaw parlayirïtu. Ukat awisajj kʼatatiñats walpun lakajajj onoqjjeri, ukatwa amparamp kattʼasirïta. Ukhamäkchïnsa Diosar servisajj kusisitäyätwa.\nAfricankkasajj pusi maraw Eva Hallquist kullakampejj carta qellqasipjjayäta, Estados Unidos markat janïr sarkasaw jupar uñtʼawayta. Ukat Galaad Escuelat 21 yatichäwitwa julio 19, 1953 maran mistuni sasaw yatiyapjjetäna. Ukajj Jehová Diosan Qhanañchirinakapan walja markanakat jachʼa tantachäwejj Nueva York markan Yankee estadionan utjañapäkän ukanwa apasiñapäna. Ukhamajja, ukar sarañatakejj mä barcon capitanapampiw mä amtar mantapjjta; jupajj Estados Unidos markaruw nayar puriyañapäna, ukat pasaje lantejja, barconwa viajkasajj trabajañajäna.\nUkat 22 urunakaw lamar qotnäm barcot sarapjjta awisajj wali thayänwa, ukhampachas puripjjtwa. Purisajj jankʼakiw Jehová Diosan Qhanañchirinakapan oficinapar Eva kullakar thaqher sarta. Ukatjja, uka edificion qhep qhepa pisoparuw irpkatta, uka alayatjja qota lakasa, jachʼa edificionakas sumaw uñjasïna, ukanwa Evarojj nayamp casarasiñapatak mayta. Casarasjjasinjja, Costa de Oro sat markaruw Diosar servir sarapjjta.\nFAMILIAR UÑJAÑAW WAKISÏNA\nWalja maranakaw Africankapjjayäta, ukat tatamaw canceramp niy jiwañampïski sasaw mamajajj mä carta qellqanitu. Ukat Estados Unidos markar sarañatakiw permiso mayipjjta, permiso churapjjetän ukhajj mäkiw tataj uñjir sarapjjta. Ukampis jukʼampikiw tatajajj usuntjjatayna, puripkta ukat mä qawqha urunakat jiwjjakïnwa.\nUkat wasitatwa Ghana markar kuttʼapjjta, pusi marampiw ukankawayapjjta ukat mamajarakiw usuntjjäna. Mamamar uñjañatak kuttʼañamawa sasaw yaqhep amigonakajj sapjjetäna. Uka amtar puriñajj wali chʼamänwa. Mä 15 maranakaw misionerjam servjjayäta, uka maranakatjja 11 maranakaw warmijampejj serviwayapjjta. Ukampis mamajar uñjañatakiw Estados Unidos markar kuttʼapjjta.\nCosta de Oro (jichhajj Ghana) markankir mä pʼeqtʼirimpïsipktwa\nWalja maranakaw mamajar uñjañatakejj warmijamp turnasipjjta ukat tantachäwinakar sarirjamäkän ukhas irpapjjarakiyätwa, ukampis enero 17, 1976 maränwa jiwjjäna, 86 maranëjjänwa. Llätunka maranak qhepatjja, warmijarakiw cáncer usumpi usuntäna. Qollasiñapatakejj inamayakiw wal chʼamachasipjjta, jupajj junio 4, 1985 maranwa jiwawayjje. Ukhajj 70 maranëjjänwa.\nYAQHA BENDICIONANAK KATOQARAKTA\nUkat 1988 maranjja, Ghana markanwa mä machaq sucursalajj utachañ tukuyasiskäna ukar sarañajatakiw invittʼapjjetäna. ¡Ukankañajj wali kusiskañapunïnwa! Niya 40 maranak nayrajj Ghana markar purkayät ukhajja, Jehová Diosan Qhanañchirinakapajj jukʼanikïpjjänwa. Ukat 1988 maranjja 34.000 ukhanëjjapjjänwa, jichhajj niya 114.000 ukhanëjjapjjarakiwa.\nGhana markar visittʼir saratajat pä mara qhepatjja, Eva warmijan Betty Miller sat suma amigapampiw casarasjjta, agosto 6, 1990 marana. Jupampejj Jehová Diosar taqe chuyma servisipkaktwa. Ukat kunapachatï aka Oraqejj mä suma paraisöjjani ukhajja, panpachaniw achachilanakajarusa, awk taykanakajarusa ukat Evarusa uñjañ munapjjta (Hechos 24:15).\nUkat Jehová Diosajj 70 jila maranak Jupar serviñatak chʼam churatapat walpun yuspärta, taqe ukanakat amtasta ukhajj chuymas wal chʼalljjtitu. Jichhajj 90 jila maranakanëjjtwa, Jehová Diosajj Jupar serviñatak chʼam churaskakituwa.\nNAYRÏR PAGINAN PʼEQEÑCHÄWIPA ¿Kunatsa ukham jisktʼastanjja?\nNAYRÏR PAGINAN PʼEQEÑCHÄWIPA ¿Kunatsa Diosan yanaptʼap muntanjja?\nSARNAQÄWI Jehová Diosar taqe chuyma serviñ amtawayta\nDRAW CLOSE TO GOD “Uñjam, nayajj taqe kunwa machaqat lurta”\n‘Qollunakatsti cobre apsurakïta’\nTEACH YOUR CHILDREN ¿Jesucristojj asu wawakïskpachati?\nText Aka archivonakanwa qellqatanak apaqasma YATIYAÑATAKI Diciembre 2013 | ¿Diosan yanaptʼap munapuntanti?\nDiciembre 2013 | ¿Diosan yanaptʼap munapuntanti?\nYATIYAÑATAKI Diciembre 2013 | ¿Diosan yanaptʼap munapuntanti?


Eclesiastés 7 - Holy Bible [Aymara Bible 1997] - (Ecl 7)\nSuma k'aphinacat sipansa, asquita uñt'atäñaw asquejja. Yuriña uruta sipansa, jiwaña uruwa juc'amp asquejja.\nCusisiñaru sarañata sipansa, jiwirin utaparu sarañawa asquejja. Jiwañajj take jakenacan tucuyäwipawa, ucatsti jaquirinacajj amuyt'asipjjañapawa.\nLaruñata sipana jachañaw juc'amp asquejja, ajanurojj janis wal lurcchini, ucampis chuymarojj ascwa luri.\nYatiñan jakejj jiwañatwa lup'isqui, ucampis pisi amuyt'anejj cusisir sarañatwa lup'iscaraqui.\nPisi amuyt'animpi aytatäñat sipansa, yatiñan jaken arunacapar jaysañaw asquejja.\nPisi amuyt'anin larusitapajj cunjämatejj ch'aphinacajj ninan naqhantasajj t'akarquejja uqhamawa, ucasti inamayaquiraquiwa.\nJan wali lurañanacajj yatiñan jakerojj pisi amuyt'aniruw puriyi, churäwinaca chilltañasti jan waliruw chuymap tucuyaraqui.\nMä cuna luräwi kalltañat sipansa tucuyañawa juc'amp asquejja. Jach'a jach'a tucuñat sipansa, llamp'u chuymanïñawa juc'amp asquejja.\nJan colerasiñampi atipayasimti, colerasiñajj pisi amuyt'an jakenquiwa.\nJanipun jisct'asimti, “¿Cunatsa nayra maranacajj ancha sumäna?” sasa. Uca jisct'asti janiw ch'iqhin jisct'apäquiti.\nAca oraken jaquirinacataquisti yatiñanïñajja ancha asquiwa, uqhamarac mä herenciäcaspas uqhamawa.\nYatiñajja jakerojj arjjatiwa, cunjämatï kollkejj arjjatqui uqhama, ucampis yatiñ cancañajj jilanquiwa yatiñaniru jacaña churatapata.\nSum uñjam cuntï Diosajj lurqui ucjja, ¿qhitis asquichaspa cuntï jupajj lurqui ucjja?\nSumancaña jutipanjja cusisim; jan walt'aña jutipansti amuyt'asiraquim, mayasa, mayasa Diosanquiwa, ucatsti jakejj janipuniw yatquiti cunatï jutir urunacana jutcani ucatjja.\nTake acanacwa uñjawayta aca juc'a inamaya jacañajjanjja, suma jakenacaw jiwapjje, jupanacajj suma jakëpcchi ucasa, ucatsti ñankha jakenacajj jan walsa lurapcchi ucasa, walja maranacawa jacapjjaraqui.\nJan sinti suma jake tucumti, janirac sinti yatiñanis tucumti. ¿Cunatsa juma pachpajj aynacht'ascätajja?\nJan sinti khoru jake tucumti, janiraqui sinti pisi amuyt'anis tucumti. ¿Cunatsa janïra horasäquipana jiwätajja?\nJan sinti inampst'añampi atipjayasimti, jan ucasti wali amuyt'asisa sarnakam. Qhititejj Diosar ajjsarqui ucajja, take acanacampejja asquiruw mistsuni.\nMä marcan tunca jilïrinacat sipansa, yatiñ cancañaw ch'am churi yatiñanirojja.\nUcampisa aca orakenjja janiw qhitis asqui jakejj utjquiti, janipun juch lurasa asqui lurirejja.\nJan ist'amti take cuntejj parlapqui ucanacjja, uqhamatwa jan ist'cätati sirviriman jumjjat jan wali parlatapjja.\nWalja cutiwa jumajj mayninacjjata jan wali parltajja, ucsti juma pachpawa sum yatistajja.\nTake acanacwa yatiñ cancañampi thakta: “Yatiñanëjjawa” sasa, ucampis yatiñ cancaña jicjjatañataquejj janiw ch'amanïcäyätti.\n¡Take cunatejj utjqui ucjja janiw jicjjatcäyätti! ¡Wali ch'amawa, janiw qhitis amuyt'caspati!\nNayajj yatjjatañaruw uchasta, ucanacsti suma yatjjatañaruraqui, uqhamat cuna asquïcataynatï uca jicjjatañataqui. Ucatsti amuyastwa pisi amuyt'anïñajja jan walïtapa, uqhamarac jan wali sarnakañajja lokhe cancañätapa.\nJiwañat sipansa juc'amp jan wali jicjjataracta, ucasti cawquïri warmitejj chuymapampejj mä sipitampjama sallkjqui, amparanacapampisa catuntcaraqui ucawa. Qhititejj Diosataqui asquïqui ucajja, uca warmitjja jaltaniwa, ucampis jucharar jakejj uca sipitaruw jalantani.\nNaya, yatiyirejj, cunäcataynatejj ucanac thakasaw ucanac jicjjatta:\n¡cuntï chekpachana thakcta ucjja janiw jicjjatcti! Waranka chachanacatjja maynicwa asqui jakjja jicjjatta, ucampis janiw mä asqui warmsa jicjjatcti.\nAcacwa nayajj jicjjatta: Diosajj jakerojj asqui luräna, ucampis jakew jacañapanjja jan walt'añanaca thakasiwayi.


1 Corintios 7 | Online Bible | New World Translation\nCasadonakataki, solteronakataki ewjjtʼanaka (1-16)\n“Sapa maynisa kunjamtï Diosajj jawski, ukhamakïskpan” (17-24)\nSolteronaka, viudanaka (25-40)\nKunatsa sapakïskañajj walejja (32-35)\n“Tatitun arkiripampikiw casarasiñapa” (39)\n7 Jichhajj qellqanipkista uka jisktʼanakaruw* nayajj qhanañchtʼasinkta, mä chachatakejj jukʼampi walïspawa warmi jan llamktʼañapajja.* 2 Ukampis qʼañu jucha* lurañanak wal utjatap laykojja, chachajj warminïpan, warmis chachanirakïpan. 3 Kuntï chachajj warmipamp phoqañapäki uk phoqpan, warmejj uka pachparaki chachapampejj lurpan. 4 Chachan warmejj janiw pachpa cuerpopjjarojj munañanëjjeti, jan ukasti chachapaw cuerpopjjarojj munañanëjje. Warmin chachasti janirakiw pachpa cuerpopjjarojj munañanëjjeti, jan ukasti warmipaw cuerpopjjarojj munañanëjje. 5 Chacha warmjam ikthapiñatjja jan jumanakajj janiw sasipjjamti. Ukampis jumanakatejj oración lurañataki mä qhawqha tiempo jan ikthapiñataki amtapjjstajja, ukajj waliwa. Ukatjja chacha warmjamajj mayamp ikthapipjjasmawa, ukhamat Supayajj* jan jumanakar yantʼañapataki, munañanakamar jan apnaqañ puedipjjatam layku. 6 Kuntï nayajj sapksma ukjja jumanakajj lurapjjasmawa, janirakiw ukajj mä mandamientökiti. 7 Taqenis nayjamäpjjaspa ukwa nayajj munta. Ukampis sapa mayniw Diosatjja mä regalo katoqe, maynejj akhamata, maynejj ukhamataraki. 8 Jan casaratanakarusa viudanakarusa nayajj saraktwa, jupanakatakejj jukʼamp walïspaw nayjam sapakïsipkañapajja. 9 Ukampis jupanakatejj munañanakapar jan apnaqerjamäpkchi ukhajja, casarasipjjpan, jukʼampi waliw casarasiñajja, warmi munañampi chacha munañampi apayasiñat sipansa. 10 Casaratäpki ukanakarojj nayajj saraktwa, janiw nayajja, jan ukasti Tatituwa: mä warmejja janiw chachapat jaljtañapäkiti. 11 Jupatï chachapat jaljtanejja, jan yaqhamp casaraspanti, jan ukasti chachapampi sumankthapjjpan; chachajj janirakiw warmipar jaytanukuñapäkiti. 12 Mayninakarojj nayajj saraktwa, jïsa, nayaw sista, janiw Tatitojja: mä jilatatejj jan creyente warminïchi, warmipajj jupampi jakañ munchi ukhajja, janiw jaytanukuñapäkiti. 13 Mä warmitejj jan creyente chachanïchi, chachapajj jupampi jakañ munarakchi ukhajja, janiw chachapar jaytanukuñapäkiti. 14 Jan creyentëki uka chachajja, warmipampi juntöskatap laykojj santowa, jan creyentëki uka warmejja, creyente chachapampi juntöskatap laykojj santarakiwa. Janitejj ukhamäkaspajja, wawanakapajj janiw santöpkaspati, ukampis jichhajj santöpjjewa. 15 Jan creyentëki ukatejj sarjjañ amtchejja,* sarjjpan. Jilatasa jan ukajj kullakasa janiw uka casonjja chinkatatäjjeti, ukampis Diosaw jumanakarojja sumankañar jawsapjjtamjja. 16 Jumatejj casarat warmïstajja, ¿kunjamaraki chachamar jan salvañam yattasti? Jumatejj casarat chachästajja, ¿kunjamaraki warmimar jan salvañam yattasti? 17 Kuntï Jehová* Diosajj sapa maynir churki, kunjamtï Diosajj jawskaraki ukarjam sapa maynis sarnaqpan. Taqe congregacionansa uka ewjjanakwa nayajj churarakta. 18 Mä chachatejj circuncidatäkasina* Diosan jawsatächejja, ukhamakïskpan. Mä chachatejj jan circuncidatäkasin Diosan jawsatächejja, jan circuncidaspanti. 19 Circuncidasiñajj janiw kunäkisa, jan circuncidasiñas janirakiw kunäkisa, Diosan mandamientonakap phoqañaw jukʼamp wakiskirejja. 20 Sapa maynisa kunjamtï Diosajj jawski, ukhamakïskpan. 21 ¿Esclavökasati jumajj jawsatäyäta? Jan ukat llakisimti, jumatï jichhajj libre jakasirjamästajja, jan ukhamak pasayamti. 22 Tatitun mä arkiripatejj esclavökasina jawsatächejja, librëjjewa,* Tatitunkjjarakiwa. Khititejj libre jaqëkasina jawsatächi ukajja, Criston esclavoparakiwa. 23 Jumanakajj wali jila alampi alatäpjjtawa, ukhamajj janiy jaqenakan esclavopäjjapjjamtejja. 24 Jilatanaka, kunjamtï sapa maynis jawsatäpktajja, Dios nayraqatanjj ukhamäsipkakim. 25 Khitinakatejj sapäsipki* ukanakatakejja, janiw Tatitun mandamientopajj utjkituti. Niyakejjay Tatitojj nayat khuyaptʼayaschejja,* kuntï nayajj sapksma ukarojj confiyapjjasmawa. 26 Niyakejjay jan wali tiemponakan jakstanjja, nayajj akham amuyta: mä chachatejj casadöchi jan ukajj solteröchi ukhajja, jukʼamp walïspawa ukhamäskakiñapajja. 27 Jumatejj mä warmir chinkatatästa ukhajja, jan jaljtañ thaqamti. Jumatejj jan warminïkstajja, jan warm thaqamti. 28 Ukampis jumatejj casarasismajja, janiw kuna juchäkaspasa. Sapäski* ukatejj casarasispajja, janirakiw kuna juchäkaspasa. Ukhamarus khitinakatejj casarasipkani ukanakatakejja, tʼaqesiñaw jañchipan utjani. Ukampis uka tʼaqesiñatwa nayajj salvañ munapjjsmajja. 29 Jilatanaka, nayajj akham saraktwa, utjkis uka tiempojj jukʼaptatäjjewa. Jichhat uksarusti khitinakatejj warminïpki ukanakajja, janis warminïpkaspa ukhamäpjjpan. 30 Khitinakatejj jachapki ukanakajja, jan jachapki ukanakjamäpjjpan. Khitinakatejj kusisipki ukanakajja, jan kusisipki ukanakjamäpjjpan. Khitinakatejj alapki ukanakajja, jan utjirinïpki ukanakjamäpjjpan. 31 Khitinakatejj akapachat beneficiasipki ukanakajja, akapachat jan phoqatpach beneficiasipki ukanakjamäpjjpan, kunanakatejj akapachan pasaski ukanakajj mayjtʼaskatap layku. 32 Jumanakajj jan kuna llakinïpjjasma ukwa nayajj munta. Jan casarat chachajja, kunanakatï Tatitunkki ukanakatwa llakisi, mä arunjja kunjamsa Tatitur kusisiyaspa uka toqetwa llakisi. 33 Ukampis casarat chachajja, kunanakatï akapachankki ukanakatwa llakisi, mä arunjja kunjamsa warmipar kusisiyaspa uka toqetwa llakisi, 34 amuyupansa tʼaqjtatäjjarakiwa. Ukhamarus jan casarat warmisa mä virgen tawaqosa kunanakatï Tatitunkki ukanakatwa llakisi, ukhamat jupan cuerpopasa amuyupasa santöñapataki. Ukampis casarat warmejja, kunanakatï akapachankki ukanakatwa llakisi, mä arunjja kunjamsa chachapar kusisiyaspa uka toqetwa llakisi. 35 Ukanakjja jumanakar yanaptʼañatakiw nayajj sapjjsma, janiw jumanakar jarkʼañ laykojja, jan ukasti chʼamañchtʼapjjsmawa, kunatï walïki ukanak lurapjjañamataki, sapürus Tatitur jan kunampi jarkʼata taqe chuyma servipjjañamataki. 36 Ukampis maynitejj solterökasin cuerpon munañanakapar jan atipirjamäkchi, qʼajjo wayna tiempsa qʼajjo tawaq tiempsa* pasjjarakchi ukhajja, akham lurañapawa: kuntï jupajj lurañ amtki uk lurpan, janiw kuna juchsa lurkiti. Casarasipjjpan. 37 Ukampis maynitejj chuymapan amtjjchi, amuyuparjamajj janiraki casarasiñajj wakiskchiti, jan ukajj cuerpon munañanakapar apnaqerjamächi, chuymapansa sapakïskaña amtarakchi ukhajja, walïniw ukham luratapajja. 38 Ukhamarakipï maynitejj casaraschi ukhajja, walïniw ukham luratapajja, ukampis maynitejj jan casaraschi ukhajja, jukʼamp walïniw ukham luratapajja. 39 Mä warmejja chachap jakkipanjja chachapar chinkatatawa. Ukampis chachapatejj jiwañan iktʼjjchi ukhajja, khitimpiy casarasiñ munchi ukampi casarasiñatakejj librëjjewa, ukampis Tatitun arkiripampikiw casarasiñapa. 40 Nayajj saraktwa, jupatejj mayamp jan casaraskanejja, jukʼamp kusisitäniwa. Cheqpachansa nayajj Diosan espiritupanirakïtwa.\n^ Variante: “chhiktʼanakaruw”.\n^ Ukajja jukʼampi walïspawa warmimpi jan ikthapiñajja sañ muni.\n^ Jan ukajja, “jaljtañ amtchejja”.\n^ “Circuncisión” siski uka cheq aka Biblian diccionariopan liytʼäta.\n^ Griego arunjja, “libertöjjewa”.\n^ Ukajja warmimpi jan ikthapiri mä waynata, jan ukajj chachampi jan ikthapiri mä virgen tawaqotwa parlaski.\n^ Variante: “khariptʼayaschejja”.\n^ Ukasti warminïña jan ukajj chachanïña wal munaña tiempojj pasjje uka toqet parlaski.


Salmos 107 - Holy Bible [Aymara Bible 1997] - (Sal 107)\nTatitur yuspagarapjjam, munasiñanïtap laycu, qhuyapayasiñapajj wiñayawa.\nTatitun khespiyatanacajj arsupjjpan, timasirin amparapat antutayatanaca,\nmarcanac taypit tantachthapitanaca, amsta toketa, aynach toketa, inti jalsu toketa, inti jalanta toketa.\nJupanacajj ch'usa ch'alla wasaran muyupjjäna, janiw marcar irpir thac jicjjatapcänti;\nmank'at awtjayasipjjäna, umat pharjayasipjjäna, jupanacajj jiwarirjamäpjjänwa.\nUcampis t'akhesiñancasin Tatitur art'asipjjäna, jupasti t'akhesïwit waysüna.\nChica thaquiruw jupanacarojj irpjjatäna, jacañ marcaruw irpäna.\nTatiturojj qhuyapayasiñapat yuspagarapjjam, jakenacatac muspharcañanac luratapata.\nUmat pharjatanacaruw um churi, mank'at awtjatanacarusti jilarquir mank'a churaraqui.\nJupanacajj ajjsarcay ch'amacan jacapjjäna, cadenanacampi, llaquisiñamp ñach'antataw jacapjjäna;\nTatitun arsutanacapar kallasipjjatap laycuw t'akhesipjjäna, Alajjpachanquirin amtäwipar jisc'achapjjatap laycuw mutupjjäna.\nDiosajj ch'ama tucuñ lurañanacampiw aynacht'ayäna, aynacht'ataw uñjasipjjäna, janiw qhiti yanapt'iris utjcänti.\nT'akhesiñancasinsti Tatitut art'asipjjäna, jupasti t'akhesïwit waysüna.\nCh'amac lajja taypit apsüna, cadenanacamp chinuntatat jaranucüna.\nJupaw broncet lurat puncunac t'unjäna, hierrot lurat jist'añanac p'aquiräna.\nÑankha luratanacap laycuw usuntapjjäna, juchanacap laycuw t'akhisipjjäna;\nmank'ataquejj ajjtasjjapjjänwa, jiwan puncupan jicjjatasipjjäna.\nArup qhitanïna, jupanacarusti c'umaraptayänwa, ¡mankhapachat khespiyäna!\nJach'añchañ loktäwinac jupar catuyapjjam, luräwinacapatsti cusisiñamp yatiyapjjam.\nAljasirinacajj lamar kotaruw yampunacat mantantapjjäna, lamar kotanjam aljañanac apapjjäna.\nLamar kotan Diosan luräwinacap uñjapjjäna, muspharcañ luratanacap uñatatapjjäna.\nTatitun arsutaparjamaw jach'a thayajj sartäna, thayasti jach'a mathapinac sartayäna:\nlakaru amstaru, mankhäjjar jaknakataw uñjasipjjäna, liwnakcäwejj aynacht'atäjjapjjänwa,\nmachatanacjamaw aytilipjjäna, yatitanacapajj janiw cunataquïcänsa.\nJach'a thayarojj llamp'u thayaruquiw tucuyäna, lamar kota mathapinacasti llamp'uchataw uñjasïna.\nOjjenac t'acurir uñjasajj cusisipjjänwa, Diosasti cawqharutejj mistuñ munapcäna, ucaruw puriyäna.\n¡Marcan tantachasïwipan jach'añchapjjam! ¡Jilïr jakenacan tantachasïwipan jach'ar aptapjjam!\nDiosaw jawiranacarojj wasarar tucuyi, uma jalsunacsti waña orakeruw quipstayi.\nPurum orakenac kollpa oraker tucuyi, jakenacapan ñankha lurirïpjjatap laycu.\nWasar orakerojj uma sayt'anacaruw tucuyi, waña orakerojj uma jalsunacaruw quipstayi.\nUcaruw mank'at awtjatanacarojj uchi, jupanacasti marcanacap sayt'ayapjje.\nYapunac yapuchapjje, achur kokanac ayruntapjje, achunac jilarquir apthapipjjaraqui.\nTatituw asquip churi, juc'amp jiljjatayi, uywanacap mirantayaraqui.\nJiwarapcchi ucasa, juc'aniptapcchi ucasa, t'akhesiyat uñjasipjjatap laycuwa, chijinac laycu, llaquinac laycuraquiwa.\nDiosajj t'akhesiyir jilïr jakenacarojj jisc'achiwa, jan thaquin wasaranacaruw irpanti.\nJan cunan jakenacarusti Tatituw llaquipat waysu; uywa tamar uñtat sarakerinacaparojj mirantayi.\nAsqui jakenacajj uc uñjasajj cusisipjjewa, ñankha lurir jakenacasti lacap lluphantasipjje.\nCh'iqhi jakejj ucanac amuypan, Tatitun qhuyapayasiñap amuyt'aracpan.


Jesusajj kusisit jakasiñatakiw yanaptʼistaspa\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italiano Japonés Kikuyu Kiniaruanda Kirguís Letón Lingala Lituano Luo Malgache Ngäbere (o guaymí) Noruego Panjabí Persa Polaco Portugués de Brasil Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Tigriña Tsonga Tsotsil Tsuana Turco Twi Ucraniano Uruund Vietnamita Wayuunaiki Xhosa Yoruba Zulú Árabe\n¿JESUSAJJ kusisit jakaspachänti? Kunjamtï yatktanjja, jakäwipanjja janiw sinti yänakanïkänti ukat janirakiw qamir familia taypins jilsuwaykänti; cheqans ‘janiw kawkhar pʼeqep samartʼayañatakis utjkänti’ (Lucas 9:57, 58). Ukat uñisirinakapajj jupat jan walinak parlapjjäna, ñanqhachapjjäna ukat qheparusti jiwayapjjarakïnwa.\n“Ukajj janiw kusisit jakañäkiti”, sasin inas maynejj sischispa. Ukampis kunanaksa jakäwipan lurawayi ukanakat yatjjatañaw wakisispa. Ukhamajj uk pusi toqet yatjjatañäni.\n1. JESUSAJJ MÄ AMTAMPIW JAKÄNA: DIOSAN MUNAÑAP LURAÑATAKI.\n“Nayan manqʼajjajj khititejj khitankitu ukan munañapa, ukhamarak lurañapa phoqhañajjawa.” (Juan 4:34.)\nJesusajj arunakapans ukat luräwinakapansa alajjpachankir Jehová Dios Awkipan munañap phoqhañatakiw wal chʼamachasïna. * Kunjamtï alayan jiskʼa tʼaqajj siskejja, uka lurañaw jupar wal kusisiyäna, jupatakejj manqʼäkaspas ukhamänwa. Kuna toqetsa parlaskäna uk amuytʼañäni.\nKunapachatï uka arunak arskäna ukhajj niya chika urunwa (Juan 4:6). Jesusajj Samaria qollu thaknamaw saraskpachäna ukat manqʼats awtjayasirakpachänwa. Ukatwa arkirinakapajj akham sapjjpachäna: “Yatichiri, manqtʼasimaya” sasa (Juan 4:31). Qhanañchäwiparjamajja, kuna luräwtï Diosajj churkäna uk phoqhasaw Jesusajj kusisiñ jikjjatäna, mä arunjja, ukaw chʼamañchtʼäna. Taqe ukanak lurasaw Jesusajj wali kusisit jakasïna.\n2. JESUSAJJ AWKIPAR WAL MUNASÏNA.\n‘Nayajj Awkir munastwa.’ (Juan 14:31.)\nJesusajj alajjpachankaskan ukhajja, Awkipampejj wali sum apasïna. Jupar wali munasitapatwa Awkipan sutipata, amtanakapata ukat kunjam Diosäkitejj ukanak yatiyäna. Ukat luratanakapampisa, arsutanakapampisa ukat amtanakapampisa Diosajj kunjamäkitï uk sum Jesusajj uñachtʼayäna, ukhamajj jupat yatjjatasajj niyas Diosar uñjksna ukhamäspawa. Ukat kunapachatï Felipejj “Awkiru uñachtʼayapjjeta” sasin siskäna ukhajja, akham sasaw Jesusajj säna: “Khititejj nayar uñjkitu ukajj Awkirojj uñjarakiwa” sasa (Juan 14:8, 9).\nJesusajj Awkipar wal munasitap laykuw jiwañkam istʼäna (Filipenses 2:7, 8; 1 Juan 5:3). Uka munasiñaw Jesusarojj kusisit jakasiñatakejj yanaptʼäna.\n3. JESUSAJJ JAQENAKAR WAL MUNASÏNA.\n“Janiw jukʼampi jachʼa munasiñanejj utjkaspati kawkïritejj amigonakap layku jakañap aptʼaskis ukat sipanjja.” (Juan 15:13.)\nNiyakejjay pantjasirïstanjja, jutïritakejj janiw mä suma suytʼäwejj utjkiti. Bibliajj akham qhanañchi: ‘Mä sapa jaqe toqerakiw, mä arunjja, Adán toqew juchajj aka oraqer mantani, ukat jiwajj uka jucha laykurak utji, ukhamarakiw jiwajj taqe jaqerojj katuntawayi juchachasitap layku’ (Romanos 5:12). Ukhamajj juchar katuyatätas laykojj janiw chʼamasampik jiwañar atipksnati (Romanos 6:23).\nJehová Diosajj jaqenakar wali munasitap laykuw juchata ukat jiwañat qhespiyañ munäna, ukatakejj jan juchani wali munat Yoqap Jesusar khitaniwayi. Jupajj Awkipar ukat jaqenakar munasitap laykuw kuntï Awkipajj siskäna uk taqe chuym phoqhawayi, ukat jan juchan jakäwips jiwasanak laykuw aptʼasiwayi (Romanos 5:6-8). Jupajj jaqenakar wal munasïna ukatwa kusisit jakäna. *\n4. JESUSAJJ YATINWA AWKIPAN YUPAR MUNASITAPA UKAT ASKIT UÑJATAPA.\n“Akawa munat Wawajjajja, kawkïrirutejj nayajj ajllista ukajja.” (Mateo 3:17.)\nJesusajj bautisaskäna ukhaw uka arunakamp Jehová Diosajj alajjpachata wawapar wal munasitap ukat ajllisitap uñachtʼayäna, ukatwa Jesusajj jan pächasisa akham säna: ‘Awkijajj munasituwa’ sasa (Juan 10:17). Ukhamajj ukanak yatisaw jan ajjsartʼas uñisirinakapan jiskʼachäwinakaparus ukat jan waltʼäwinakarus Jesusajj saykatäna. Ukat niya jiwañampiskäna ukhas janipuniw llakinakamp aynachtʼkänti (Juan 10:18). Awkipajj Jesusar wal munasïna ukat wali askitarakwa uñjäna, ukaw Jesusarojj kusisit jakasiñatakejj yanaptʼäna.\nCheqansa Jesusajj wali kusisitaw jakasiwayi. Ukhamajj jupat yateqasiraksnawa. Jesusajj kusisit jakasipjjañapatakejj kuna suma ewjjtʼanaksa arkirinakapar churäna uka toqenakatwa jutir yatichäwin yatjjataskañäni.\n^ tʼaqa 6 Diosan sutipajj Jehová satawa sasaw Bibliajj yatichi.\n^ tʼaqa 15 Jesusan loqtasïwipat jukʼamp yatjjatañatakejja, ¿Kunsa Bibliax chiqpachapuni yatichi? sat libron 5 jaljap uñjjattʼäta, ukajj Jehová Diosan Qhanañchirinakapan luratawa.


Paolo Lumia ñanqhachir qullanak apnaqir Italia jaqiruw Qucha Pampan katuntawiyapxi\nPaolo Lumia, Italiankir jaqirux Qucha Pampan katuntawiyapxi (Jamuqa: BTV)\nPaolo Lumiaruw katuntawiyapxtha, jupax Italiatawa, ñanchachir qullanak apnaqiriwa, Colombiankirinakampiw yanapkipasiñ yati, ñanqhachir qullanak apnaqirinakar katjir jach’unakasamp (FELCN) Italia jach’unakampiw yanapt’asis katuntawiyapxi sasaw tata Carlos Romerox arsuwiyi, jupax Marka Apnaqañ Kamanarakiwa.\n“Jupax jan walinak lurañ yatipinitaynawa, ukhamaw yatiyäwix utji. Italianx jan wali jaqinakamp sarnaqatapat ukhamarak ñanqhachir qullanak apnaqatapatw juchachapxatayna. Boliviarux k’arisisaw Brasilat mantanitayna, Corumbäma, Carlos Suárez Romero satätwa, Venezuelankirïtwa sasaw yatiyatayna” sasaw jupa tata irpirix arsuwiyi.\nUka jaqimp chikax Ramiro Colqueruw Qala Qalan katuntawiyata, Qucha Pampana, jupax Boliviatawa.\n“Juparux yaqhanakaw sutip mayt’añ yatipxatayna, tunkanit jilawa, ukham yatxatatawa. Jupanakax Italiat apanit qullq katuqasipxäna. Yaqha markankir jach’unakamp yanapkipt’asis yatxatatakïskaniwa” sasaw tata Maximiliano Dávilax arsuwiyi, jupax FELCN irpirirakiwa.\nLumiarux anata phaxsitpach aka marax thaqhasipkäna. Jupax Trapanitw chhaqhtanitayna, uka markax Sicilia uraqin jikxatasi, ukanw mutuskäna./RAR


YPFB aljañawja (Jamuqa: Llika)\nRichard Botello, Yacimientos Petrolíferos Fiscales Bolivianos (YPFB) irpirix 078 amta jan utjxañapatakiw amtawiyi, uka amtampiw irnaqañax jank’ak iyawsatäna, COVID-19 usux uñstawiyi ukatw ukham lurañax utjarakïna sasaw wasärmax yatiyawiyapxi.\n“078 amta t’unjañatakix, (YPFB) irpirix 081 amta utjañapw aka mara t’aqa phaxsit 1 uru sarakipanx amtawiyi, 078 amtax achuqa phaxsit 31 uru saraqkipanw amtatäna, ukampiw COVID-19 usu uñstipanx jank’ak irnaqañatakix iyawsatäna” sasaw YPFB ukankirinakax yatiyawiyapxi.\nMarka irpirinakax janiw jank’ak irnaqañatakix ukham lurañax utjxaspati sasaw amtawiyapxi, ukhamäñapatakix 4247 kamach uñt’ayawiyapxi.\nJaniw llakisiñax utjañapäkiti, phäñat pist’añax janiw utjkaniti sasaw sawiyapxi. “Markachirinakax janiw llakisipxañapäkiti. YPFB ukankirinakax janiw phäñanakx (gasolinamp dieselampi) pist’ayapkäti, markaspachanx utjaskakiniwa. Ukhamäñapatakix irnaqatäskiwa, wakiski ukjaw phuqhatäni, kamach phuqhasaw ukham luratäski” sasaw yatiyañ tukuyawiyi./RAR


Aymara, Dramas: Piece 035 – Luririwa Jerusalenaru jutapjjäna | Waters of Life for Children\nHome -- Aymara -- Perform a PLAY -- 035 (Rendezvous in Jerusalem)\n35. Luririwa Jerusalenaru jutapjjäna\nTake chekanacatwa jakejj jutäna. Uñjasiraquïnwa yakha marcanacata jutirinaca. Pentecostés fiesta luririwa Jerusalenaru jutapjjäna. Warankanacawa callenacana sarnakapjjäna.\nUca urujja Jesusan arquirinacapajja mä utanwa oración lurañataqui tantachasipjjana. Acatjamata mä jach’aw suenäna mä jach’a thayjama takpach uta phokhantatayna. Ankankirinacasti istápjjaraquitaynawa. ¿Cunaraquïspana?\nMayampiw pasatayna. Arquirinacana peke patjjarujja jisk’a nina lawririnacawa uñstänwa. ¿Camsañs munana ucajja? Uca muspharcaña luräwijja Jesusan regalopänwa. Kollan Ajayu arquirinacaparu qhithanitayna. Amigonacapatjja janiw armascataynati. Kollan Ajay tokjja, jupa pachpawa jupanacana jacascatayna. Jupawa Chuymachirijje, consejo Churiri uqhamaraqui Compañapa. Kollan Ajayu tokewa arquirinacapajja Tatitupanpi cielonquipansa chictatänjja.\nUt uñcatasasti jakenacajja muspharasawa saytäpjana.\nHombres: “¿Cun sañsa munañan ucajja?”\nJuc’ampi Cusisitawa Jesusat parlapjjäna. Ucatsti yakha milagowa pasäna: Amüyam, yakha marcanquirinacas entiendepjjänwa, sapamayni arunacapatsa parlcaspa uqhama.\nSapa mayniwa Jesusan amigonacapatjja ist’apjjänwa jupanacan arupata. Jan cunapachas yatikeri uca arunacatwa parlapjjäna, Jesusaw Kollan Ajayu toke uc luräna.\nMä kawkhaninacajja burlasipjjanwa:\nBurlón: “Umatanacäpjjewa, albapachstï.”\nPedro: “Janiwa, janiw umatanacäpcti. Jichhürujja Diosaw arsutap phokasqui ucatwa Kollan Ajayu churapjjetu.”\nWali ch’amampiJesusat parlasipcaquïnwa, qhititejja jiwawayi, jacatatawayi jichasti alajj pachankjjewa.\nHombre: “¿Ucastï, pachpa Pedroti qhititejja Jesusat janiw uñt’cti siscäna ucatï?”\nMujer: “Jupa pachpawa. Janiw llaythäjjeti. Yakhar tuct’atawa.”\nKollan Ajay toke Jesusajj ch’amani parliriruwa tucuyi. Cuntï siscänjja jakenacarojj chuymanacapa ch’alljjtayäna.\nHombre: “Sapjjeta, ¿cun lurañanacajjasa?”\nMujer: “Walja jan walinaca lurapjjta…”\nPedro: “Tatit Jesusar iyawsapjjam. Diosajj juchanacam perdonapjjatamwa Kollan Ajaysti catokapjjaraquïtawa.”\n3000 waranka jakenacawa uqham lurapjje. Jesusaruw art’asipjje ucat khespitäjjapjjewa. Cuna pachatejj Pentecostés fiesta tucusitaynajja, arquirinacajja walja machak amigonacanïpjjänwa.\nUñstirinaca: Parliri, burlón, Pedro, hombre, mujer\nPage last modified on October 08, 2018, at 10:43 AM | powered by PmWiki (pmwiki-2.2.140)


Arabenkir Bloggerunakax Túnez markan tantacht’asipxi · Global Voices Aymarata\nJaqukipäw uñt'ayata/apkatata 9 Taypi sata phaxsi 2011 14:23 GMT\nAka blog ullart'apxañäni Français, Nederlands, عربي, Español, македонски, Malagasy, বাংলা, Deutsch, Italiano, Ελληνικά, English\nPhaxsuru 3 uru taypisata phaxsinx Túnez markanx Kimsir jikthapataw Arabes Bloggerunakat utjawayi [en], mä uru aruskipawina. Tantachawix Global Voices, Nawaat ukatx Fundación Heinrich Böll ukanakan ch’amancht’atawa [en] ukarux 100 bloggeruw chikancht’asiwapxi, taqpach árabes markata. Askinjamaw blog tuqin uñt’aysina, ukatx janiw Bloggers Árabes ukanakikiti, jan ukasti walja chikañt’asirinakans uñicht’ayatarakiwa.\nAcá [en] ukans uñt’ayatarakiwa, arskipawi ukanx kunats armasipt uka arjayt’apxita.\nAl Jazeera ukanx tantachawxtax mä yatiyaw arst’i: «Arabes bloggerunakax sapxiwa, Primavera Árabe ukax mä global ukhamaw tukxi sasina» [en]. Ingles arut qilqt’atanx Jillian York Día 1, Parte 1 [en] ukatx panel especial que incluyó a bloggers tunecinos satak ukanakax uñt’ayapxiwa [en]. Nayrir yatiyawix Agencia Tunecina de Internet irpiriruw puri, kawkhanti Túnez ukax software ukax akatjamat uñt’awayi ukax uñt’ayaski uka [en].\nMohamed ElGohary, co-editor de Lingua en árabe. Mohamed Alâa Guedich ukan jamuq waraqt’ata (iyawsawimp uñt’ayata)\nUka jikthaptawix jisk’a jikthaptawinakaruw arkti, jutiri kimsa urunwa apasini. Chikancht’asirinakax kunayman arunakana, kunayman t’aqanakatx tuytiyasipkakiwa etiqueta #AB11, ukatx blog ukax jichhakipstayawinakatx uñt’ayaskakiniwa. Suyt’apxakima.\nWalja blugerunakaw Payir Bloggers Árabes tantachawix [en], Beirut markan 2009n marana apasi, ukax askinjamaw sasin sapxi.


Diosat katoqktan ukanak wali valoranit uñjañäni — Watchtower INTERNETANKIR BIBLIOTECA\nWatchtower INTERNETANKIR BIBLIOTECA\nw17 junio págs. 9-13\nDiosat katoqktan ukanak wali valoranit uñjañäni\nJaniw videojj utjkiti\nDisculpapjjeta, janiw aka video uñjañjamäkiti\nYatiyañataki, Jehová Diosan Apnaqäwipat yatiyaski (taman yatjjatañataki) 2017\nUka toqet jukʼamp yatjjatañataki\nDIOSAN REINOPAJJ WALI VALORAN PERLAMPI SASIWA\nJAQENAKAN SALVASIPJJAÑAPATAKEJJ DIOSAN ARUNAKAP YATIYAÑASA\nYATEQKTAN UKANAK JAN CHHAQAYAÑÄNITI\n¿“Kunäkitejj Diosar uñtʼañajja” uk jikjjatsnati?\nYatiyañataki, Jehová Diosan Apnaqäwipat yatiyaski 2012\n“Kawkintï jumanakan suma imatanakamajj utjki ukankarakiniw chuymanakamajja” (LUC. 12:34).\nCANCIÓN: 153, 104\nDiosan Reinop wali valoranit uñjstan ukhajja, ¿kunsa lurañäni?\nDiosan Arup yatiyañar munastan ukhajja, ¿kunsa lurañäni?\n¿Kunas cheqa yatichäwinak jukʼamp yatjjatañatak yanaptʼistaspa? ¿Jukʼamp yatjjatañajj kunjamsa yanaptʼistu?\n1, 2. 1) ¿Kunsa Jehová Diosat katoqtanjja? 2) ¿Kunsa aka yatichäwin yatjjataskañäni?\nTAQE kunatï alajjpachansa aka Oraqensa utjki ukanakajj Jehová Diosankiwa (1 Cró. 29:11, 12). Ukhamäkchi ukasa, kunatï Jupatak wali valoranïki ukanakwa munasir Awkisjamajj churanistu. ¿Ukanakat mä qhawqhajj kawkïrinakasa? 1) Diosan Reinopa, 2) Diosan arunakap yatiyaña, 3) Biblian utjki uka cheqa yatichäwinaka. Ukanakajj wali wakiskirïtap armsna ukhajj janipuniw walïkaspati. Ukatwa qhawqha valoranisa uk amtañasapuni, ukhamarak wali wakiskirit uñjañasa. Jesusajj akham sänwa: “Kawkintï jumanakan suma imatanakamajj utjki ukankarakiniw chuymanakamajja” sasa (Luc. 12:34).\n2 Diosan Reinoparu, Diosan arunakap yatiyañaru, cheqa yatichäwinakaru wali wakiskirit uñjañatakisa, ukanakat yuspärañatakis kunsa lursna uk jichhajj uñjañäni. Yatjjatkasajja, ukanakarojj kunjamsa wali wakiskirit uñjsna ukwa amuytʼañasa.\n3. Jesusajj mä uñachtʼäwin parlkäna uka chachajja, ¿kunsa suma perla alañatakejj luräna? (Página 9 ukankir dibujo uñjjattʼäta).\n3 (Mateo 13:45, 46 liytʼañataki). Suma perlanak thaqeri mä comerciante chachatwa Jesusajj parläna. Mä urojja, yaqha perlanakat sipansa wali valorani perla jikjjatäna jan ukajj jakïna. Uka perla alañatakejj kunatï jupan utjkäna ukanakwa aljäna. ¿Jupatakejj uka perlajj qhawqha wakiskirïnsa uk amuyasmati?\n4. ¿Diosan Reinop laykojj kun lurañatakis chʼamachasiñäni?\n4 Jesusajj parlkäna uka uñachtʼäwitjja, ¿kunsa yateqsna? Diosan Reinopat cheqa yatichäwejja, wali valorani perlar uñtasitawa. Suma perla uñjkäna uka chachjamaraki Diosan Reinop wali valoranit uñjañäni ukhajja, uka Reinompi apnaqatäñatakejj munañasarjam jan sarnaqañatakiw chʼamachasiñäni (Marcos 10:28-30 liytʼañataki). Ukarjam lurañatakejj kunjamsa mä chachasa, mä warmisa chʼamachasipjjäna uk uñjañäni.\n5. ¿Kunsa Zaqueo chachajj Diosan Reinop laykojj luräna?\n5 Zaqueo chachajj impuesto cobrerïnwa. Jaqenakat kʼarimp kʼarimpi qollqe lunthatasaw qamiriptäna (Luc. 19:1-9). Mä urojja, Zaqueojj Jesusaruw Diosan Reinopat parliri istʼäna. Ukasti chuymaparuw purtʼarakïna, ukatwa jupajj akham säna: “Tata, nayajj chikatpachwa utjirinakajat pobrenakar churaskta. Khitirutejj nayajj kʼarimp kʼarimpi lunthatkta ukarojja, pusi ukhampwa kuttʼayaskta” sasa. Kunanaktï jaqenakat lunthatkäna ukwa Zaqueojj kuttʼayjjäna, janirakiw jupatakik taqe kuns thaqjjänti.\n6. ¿Kuna lurañanaksa mä warmejj apanuküna, ukat kunatsa?\n6 Mä warmejj Diosan Reinopat parliri istʼkäna uka tiemponjja, warmi masipamp ikintasirïnwa. Maysa toqetjja, chacha pura, warmi pura sarnaqerinakan derechonakap arjjatiri mä organizacionan presidentapänwa. Bibliat yateqkasajj Diosan Reinopajj kunja valoranisa uk amuyasajja, jan wali lurañanaksa apanukünwa (1 Cor. 6:9, 10). Jehová Diosar wal munasitapatwa uka organizacionsa, warmi pura sarnaqañsa jaytjjäna. 2009 maranwa bautisasïna, 2010 marasti precursor regularat serviñ qalltäna. Munañanakaparjam sarnaqañ munañat sipansa, Jehová Diosaruw jukʼamp munasïna, ukatwa jan wali lurañanak apanuküna (Mar. 12:29, 30).\n7. ¿Diosan Reinopar wali wakiskirit uñjañatakejj kunanakatsa amuyasiñasa?\n7 Diosan Reinopampi apnaqatäñ munasajja, waljaniw jan wali lurañanak apanukupjje (Rom. 12:2). Ukanak apanukjjasasa taqeniw chʼamachasiskakiñasa. Diosan Reinop wali wakiskirit uñjaskakiñatakejja, akapachan utjirinïñ munañatsa, jañchin qʼañu lurañanak munañatsa amuyasiñasawa (Pro. 4:23; Mat. 5:27-29). Diosan Reinopar wali valoranit uñjaskakiñatakejja, Jehová Diosajj yaqha yanaptʼwa churistu.\n8. 1) Diosan Reinopat yatiyañajj ñeqʼet lurat vasonkir wali valorani imatampi sasiwa sasajja, ¿kunatsa Pablojj säna? 2) ¿Kunjamsa Pablojj Diosan arunakap yatiyañ wali wakiskirit uñjäna?\n8 Jaqenakar Diosan Reinopat yatiyapjjam, yatichapjjarakim sasaw Jesusajj sawayistu (Mat. 28:19, 20). Diosan Reinopat yatiyañajja, ñeqʼet lurat vasonkir wali valorani imatampi sasiwa sasaw Pablojj säna (2 Cor. 4:7; 1 Tim. 1:12). Jiwasajj pantjasir jaqëtanwa, ukatwa ñeqʼet lurat vasöksnas ukhamätanjja. Yatiyktan ukajj jila valoraniwa, istʼapkistu uka jaqenakasa, jiwasas wiñay jakañ katoqsna. Pablojj akham sänwa: “Suma yatiyäwinak laykuw nayajj taqe kun lurta, ukhamat yaqha jaqenakar suma yatiyäwinak yatiyañataki” sasa (1 Cor. 9:23). Diosan Reinopat yaqha jaqenakar yatiyañatakiw Pablojj chʼamachasïna (Romanos 1:14, 15; 2 Timoteo 4:2 liytʼañataki). Pablojj Diosan arunakap yatiyañ wali wakiskirit uñjäna, ukatwa jan walinakan uñjaskasas yatiyaskakïna (1 Tes. 2:2). ¿Kunjamsa Pablot yateqasisajj Diosan arunakap yatiyañ wali wakiskirit uñjsna?\n9. ¿Kunanak lurasas Diosan arunakap yatiyañ wali wakiskirit uñjatas uñachtʼaysna?\n9 Pablojj kawkjankkasas Diosan arunakap yatiyapunirïnwa, ukhamatwa Diosan arunakap yatiyañ wali wakiskirit uñjäna. Pablompita nayrïr cristianonakampit yateqasisajja, utat uta, walja jaqenak sarnaqki uka cheqanakana, jan ukajj yaqha cheqanakanwa yatiysna (Hech. 5:42; 20:20). Walja jaqenakar yatiyañatakejja, taqe cheqan yatiyañatakiw chʼamachasiñasa. Ukatakejj inas precursor auxiliarata, precursor regularat serviñ qalltsna. Jan ukajj yaqha aru yateqsna, markas pachpan yaqha cheqaru, jan ukajj anqäjj markaruw sarsna (Hech. 16:9, 10).\n10. Suma yatiyäwinak yatiyañataki chʼamachasitapatjja, ¿kuna bendicionanaksa Irene kullakajj katoqäna?\n10 Estados Unidos markankir Irene sat mä soltera kullakajja, ruso aru parlir jaqenakaruw suma yatiyäwinak yatiyañ munäna. Ukatwa 1993 maranjja, Nueva York markan ruso aru parlir mä grupor yanaptʼir saräna. Uka grupon 20 jilat kullakanakakiw utjäna. Pä tunka maranak qhepatjja, kullakajj akham siwa: “Janïraw ruso aru sum parlkti” sasa. Ukampis Jehová Diosaw uka kullakarusa, mayni jilat kullakanakarusa uka arun yatiyapjjañapatak yanaptʼawayi. Nueva York markanjja, ruso aru parlir sojjta congregacionanakaw utj-jje. Irene kullakajj waljaniruw Bibliat yatichawayi, jupanakat 15 bautisasipjje. Yaqhepajj Betelana, precursorata, jilïr irpiritwa servisipki. Irene kullakajj akham siwa: “Diosan markapan yaqhanak lurañ amtiriskayäta ukhajja, janiw jichjam wali kusisitäkiriskayätti” sasa. ¡Irene kullakatakejja, yatiyañajj wali wakiskiriwa!\n¿Diosan arunakap yatiyañ wali wakiskiritti uñjaskta? ¿Sapa semana yatiyir sarañatak tiempo apsusisktati? (Párrafos 11, 12).\n11. Tʼaqesiyatpach yatiyaskakiñajja, ¿kunjamsa yanaptʼistu?\n11 Diosan arunakap munastan ukhajja, tʼaqesiyat uñjaskasas apóstol Pabljamaw yatiyaskakiñäni (Hech. 14:19-22). Amuytʼañataki, 1930 marat 1944 marakamajja, Estados Unidos markankir jilatanakajj tʼaqesiyata uñjaskasas yatiyasipkakïnwa. Marka apnaqerinakajj jan yatiyapjjañapatak jarktʼañ munapjjäna ukhajja, jilatanakajj tribunalan walja juicionakwa atipapjjäna. 1943 maranjja, Estados Unidos markankir Jachʼa Tribunalanwa mä juicion atipawaytanjja sasaw Nathan Knorr jilatajj yatiyäna. Jilat kullakanakatï jan yatiyapkaspänjja, janiw mä juicios uka Tribunalar apaskaspänti. Jupanakajj yatiyasipkakïnwa, ukaw jan wal lurañatak arknaqapkäna ukajj inamayätap uñachtʼayi sasaw sarakïna. Yaqha markankir jilat kullakanakas ukar uñtasit juicionakanwa atipapjjaraki. Cheqasa, Diosan arunakap yatiyañajj jiwasatak wali wakiskiriwa, ukatwa jarkʼatpachas yatiyaskaktanjja.\n12. ¿Kun lurañatakis chʼamachasïta?\n12 Diosan arunakap yatiyañatï jiwasatak wali wakiskirïchi ukhajja, janiw sapa phajjsejj qhawqha horanaksa yatiyasktan ukatak llakiskañäniti. Jan ukasti, “suma yatiyäwinak phoqatpach” yatiyañatakiw chʼamachasiñäni (Hech. 20:24; 2 Tim. 4:5). ¿Kuna toqetsa jaqenakar yatiysna? Diosajj kunsa churarakistu uk jichhajj yatjjatañäni.\n13, 14. 1) ¿Mateo 13:52 qellqatan kuna toqetsa Jesusajj parlaskäna? 2) ¿Kunas “machaq” yatichäwinak jukʼamp yatjjatañatak yanaptʼistaspa?\n13 Kunanaktï Jehová Diosajj yatichawaykistu ukanakajj wali valoranirakiwa. Jupatwa ukanakajj juti (2 Sam. 7:28; Sal. 31:5). Diosajj khuyaptʼayasir mä awkjamaw, cheqa yatichäwinak yatichañ munistu. Biblia liytʼasa, Bibliat apstʼat qellqatanak liytʼasa, jachʼa tantachäwinakar sarasa, sapa semana tantachäwinakar sarasaw cheqa yatichäwinak yateqtanjja. Jukʼampi yateqasajja, Jesusajj parlkäna uka ‘suma imatanakat machaqanaka merqʼenakaw’ utjistu (Mateo 13:52 liytʼañataki). Jiwasatï cheqa yatichäwinak qorirjam thaqañänejja, “machaq” cheqa yatichäwinak sum amuytʼañatakiw Jehová Diosajj yanaptʼistani (Proverbios 2:4-7 liytʼañataki). ¿Kunjamsa cheqa yatichäwinak sum yatjjatsna?\n14 Sapüruw Biblia liyiñasa, Bibliat apstʼat qellqatanaksa liytʼañasa, ukatsti jukʼamp yatjjatañatak chʼamachasiñasawa. Ukaw jan yatkayätan uka “machaq” yatichäwinak sum amuytʼañatak yanaptʼistani (Jos. 1:8, 9; Sal. 1:2, 3). Yatiyañataki revistajj 1879 marana, julio phajjsin nayrïr kuti mistkäna ukan akham sänwa: ‘Cheqa yatichäwinakajj jan wali qoranakamp chhaqtayat mä panqarampi sasiwa. Uka panqara katuñatakejj wali amuyumpi thaqtañaw wakisi. Janiw mä panqara katusakejj kusisiñasäkiti. Walja panqaranak katuñatakiw chʼamachasiñasa. Cheqa yatichäwinakampejj ukhamarakiwa, janiw mä cheqa yatichäwimpik kusisiñasäkiti, jan ukasti jukʼamp cheqa yatichäwinak yateqañatakiw chʼamachasiñasa’ sasa.\n15. 1) ¿Kunatsa yaqhep yatichäwinakarojj “merqʼe” yatichäwi sasejja? 2) ¿Kawkïr yatichäwis jumatak wali valoranejja?\n15 Bibliat yateqañ qalltkayätan ukhajj cheqa yatichäwinakat mä qhawqha yatjjatayätanjja. Ukanakaruw merqʼe yatichäwinaka sissna. ¿Kawkïrinakas uka yatichäwinakajja? Jehová Diosajj taqe kun luratapa, jaqenakatakis mä suma amtanïtapa, jaqenakar juchampita jiwañampita salvañatak Wawapar aka Oraqer khitanitapwa qalltan yateqayätanjja. Ukatsti, Diosan Reinopaw taqe tʼaqesiñanak chhaqtayani, jan kunar ajjsarasaw aka Oraqen kusisit jakasiñäni sasaw yateqarakiyätanjja (Juan 3:16; Apo. 4:11; 21:3, 4).\n16. Biblian yaqhep yatichäwinakapajj machaqat qhanañchasjje ukhajja, ¿kunsa sum amuytʼañatak lurañasa?\n16 Awisajja, Bibliankir yaqhep textonakatsa, yaqhep profecianakatsa janiw nayrjam amuyasjjeti. Ukatwa kamsañsa muni uk machaqat qhanañchaski ukhajj sum yatjjatañatakisa, lupʼiñatakis tiempo apstʼasiñasa (Hech. 17:11; 1 Tim. 4:15). Janiw nayra yatichäwimpi machaq yatichäwimpejj kunansa jan pachpäjje ukak yatjjatañasäkiti, jan ukasti kunanakas jukʼamp sum qhansti ukanakamppacha amuytʼañatakiw chʼamachasiñasa. Ukhamatwa machaq yatichäwinak jukʼamp sum yatjjatañäni. ¿Kunatsa sum yatjjatañatak chʼamachasiñasa?\n17, 18. ¿Kunjamsa espíritu santojj yanaptʼistaspa?\n17 Kunanaktï Bibliat yateqktan ukanak amtañatakejj espíritu santow yanaptʼapjjätam sasaw Jesusajj säna (Juan 14:25, 26). Diosan arunakap yatiyktan ukhajja, ¿kunjamsa yanaptʼistaspa? Peter jilatat amuytʼañäni. 1970 maran 19 maranïnwa, ukhakiw Gran Bretaña markankir Betelar mantäna. Mä urojja, utat uta yatiykasaw niya 50 marani sunkharar chachar yatiyäna. ‘¿Bibliat sum amuytʼañ munasmati?’ sasaw jilatajj jisktʼäna. Uka chachajj judío religionankir wali yatjjattʼat chachänwa, mä waynak Bibliat yatichañ munatap uñjasajj wal muspharäna. Bibliat yatiti janicha uk yantʼañatakikiw jilatar akham jisktʼäna: “Walikiw wawa, ¿Daniel librojj kuna arunsa qellqasïna?” sasa. Peter jilatajj sänwa: “Mä qhawqha cheqanakajj arameo arut qellqasïna” sasa. Peter jilatajj akham amti: “Yatjjattʼat chachajj ukham qhanañchatajat wal muspharäna. Ukampis nayaw kunjamatsa uka jisktʼar qhanañchpachäta sasin jukʼamp muspharayäta. Utar kuttʼasajja, Yatiyañataki ukhamarak ¡Despertad! revistanakajj mä qhawqha phajjsinak nayra mistkäna ukanakwa wasitat uñakipta. Ukanakat mä qellqatanjja, Daniel librojj arameo arutwa qellqasïna sasaw qhanañchäna” (Dan. 2:4).* Kunjamtï uñjktanjja, Biblian cheqa yatichäwinakap nayra liytʼkayätan ukanak amtañatakiw espíritu santojj yanaptʼistaspa (Luc. 12:11, 12; 21:13-15).\n18 Jehová Diosajj yatichkistu uka cheqa yatichäwinak wali valoranit uñjañäni, yuspärañäni ukhajja, uka cheqa yatichäwinak taqe chuymaw yatjjataskakiñäni. Yaqhanakar yatiyañatakis jukʼamp wakichtʼatäñäniwa.\n19. ¿Kunatsa Diosat katoqktan ukanak sum uñjañasa?\n19 Diosat katoqktan ukanakajj wali valoranïtapwa aka yatichäwin yateqawaytanjja. Supayasa, jupan apnaqat akapachasa, ukanak aptʼasiñaswa munapjje, ukatwa wali amuyumpi sarnaqañasa. Jan amuyasksna ukhajja, mä suma trabajon walja qollqe ganañ munañampiw apayassna, jan ukajj wali utjirinïñ munsna, walja cosasanakanïsin jachʼa jachʼa tukuñwa munsna. Apóstol Juanajj “akapachasa munañanakapasa tukusiskiwa” sasaw säna (1 Juan 2:15-17). Ukatwa Diosajj churkistu ukanak wali wakiskirit uñjaskakiñatak chʼamachasiñasa.\n20. ¿Diosat katoqkta ukanak sum imasiñatakejj kunsa luräta?\n20 Diosan Reinop wali wakiskirit uñjañat kunanakatï jarkʼkistaspa ukanak jankʼakiw apanukuñasa. Diosan arunakap yatiyañ wali wakiskirit uñjaskakiñatakiw chʼamachasiñasa, ukatsti taqe chuymaw yatiyaskakiñasa. Bibliankir cheqa yatichäwinak thaqaskakiñasawa. Ukhamatwa ‘wali valoranïki ukanakjja alajjpachar imasiñäni’ ukanjja janiw “lunthatas jakʼachaskaniti, ni thuthas thuthantkaniti”. Jesusan aka arunakap amtapuniñäni, jupajj akham sänwa: “Kawkintï jumanakan suma imatanakamajj utjki ukankarakiniw chuymanakamajja” sasa (Luc. 12:33, 34).\nDaniel 2:4b qellqatat Daniel 7:28 qellqatkamajja, arameo arutwa qellqasïna.\nAymara Qellqatanaka (2005-2019)\nKunjamtï munkta ukarjam askichañataki


Uraqpachankir Qullqi Utankirinakax Bolivian qullqichäwip jiltatapw jach'acht'awiyapxi\nAnqa markan qullqichäw uñakipirinakax Bolivian qullqichäwip jach'acht'apxi\nBolivianx, juk’amp juk’a qullqininakax 40% ukjwa qullqx jilxattayasiwiyapxi, ukatw markasax “uraqpachan atipt’irjam” tuku, Awiya Yalanx markasanw juk’amp mara jakañax qhipa maranakan utjaskaraki, 13 maraw jilxatti.\nUkhamw tata Luis Arce Catacorax arsuwiyi, jupax Qullqichäw Apnaqir Kamanarakiwa. Bolivisiónan arskasaw jupax ukham yatiyawiyi. Boliviax yaqha markanakat sipans uka pätuqunw juk’amp uñt’ayasiwiyi sasaw sawiyi.\n“Chhijlläw maranktanwa, markachirinakarust qullqichäwiw jan wali sasaw yatiyapxani, ukhamarus markachirinakatak irnaqatax amuykayawa, anqa markanakans jach’achatawa” sasaw aruskipañ llikanakan k’arinak arsuwiyapki ukxat arskasax sawiyi.\nQullqichäwix jiltawiyiwa, chaninakax janiw anchj irxattawaykiti, qullqisamp dólar alañax janiw mayjt’awaykiti, ukaw aski luräwinak taypinx qhanancht’añaraki. “Boliviax walikïskiwa, walikïskaniwa, Markachirin Ayllun Amtapan Qullqichañ Amtasax khust’atawa, Bolivia utjäwinakax ukampiw jichhax juk’amp khus jakasisipki” sasaw tata Arcex arsuwiyi.\nUka pachparakiw, aka maratakix 4,5% ukjaw qullqichäwisax jiltani, yänakax 4% ukjarakiw jilxatani, ukhamaw amtata sasaw jupax arsuwiyi./RAR


Mateo 7 - Holy Bible [Aymara Bible 1997] - (Mat 7)\n“Jake masimarojj jan juchañchapjjamti, Diosajj jan jumanacar juchañchañapataqui.\nCunjämtï jumanacajj jake masimarojj juchañchapctas uqhamaracwa Diosajj jumanacarojj juchañchapjjätam; cunjämtejj jumanacajj jakenacar lurapcäta uqhamaracwa jumanacarojj Diosajj lurapjjätam.\n¿Cunjämrac jumasti jilaman nayrapan mä jisc'a k'añun utjatapjja uñch'uctasti, ucatsti jumajj janiraqui amuyasctati mä jach'a thuru lawajj nayramancasqui ucjja?\nJan ucajj ¿cunjäms jumajj jilamarojj sasmajj: ‘Suyt'am, nayaw juman nayramat uca jisc'a k'añu apsüma’ sasajja, juman nayramanjja mä thuru lawa utjasquipanjja?\n¡C'ari chuyman jake!, nayrakat uca thuru lawa nayramancquis uc apsusim, ucatwa jumajj sum uñjasma uca jisc'a k'añojj jilaman nayrapan utjquis uc apsuñataquejja.\n“Janiraqui kollanäquis uca yänacjja anunacarojj churapjjamti, ucatarac uca anunacasti jumanacar cutcatapjjeristam jisc'a jisc'a tucjañataqui. Janiraqui perlanacamsa qhuchinacarojj warjjaruyapjjamti, taquisipjjañapataqui.\n“Mayipjjam, Diosajj churapjjätamwa; thakapjjam, jicjjatapjjaraquïtawa; puncsa lekt'apjjam, jist'aratäpjjaraquïtawa.\nMayirejja catokewa, thakheristi jicjjataraquiwa, puncu lekt'irirusti jist'arataraquiwa.\n“¿Utjaspati jumanac taypinjja maynejja, cunapachatejj wawapajj t'ant'a mayispa ucatsti awquipajj kalac churaspa uqhamajja?\n¿Jan ucajj cunapachatejj wawapajj chawlla mayi ucqhajj awquipasti mä asiru churaspati?\nJumanacajj uqham jan walïcasinsa, sumäquis ucwa wawanacamarojj churapjjtajja. ¡Alajjpachanquir Awquimasti ucatsa juc'ampiwa qhitinacatejj jupar mayqui ucanacar sumanaca churañataquejja!\n“Cunjämtï jumanacajj jakenacampi uñjatäñ munapctas uqhamarac jumanacajj jupanacar uñjapjjam, Leyimpin, profetanacan kellkatanacapampin uqham yatichi.\n“C'ullc'u puncu toke mantapjjam. Chhakhañaru irpiri thaquisti anchowa, puncupasti wali anchoraquiwa; waljaniraquiwa uca toke mantasipqui.\nJacañaru irpiri thaquisti wali c'ullc'uwa, puncupas uca quicpa c'ullc'uraquiwa, juc'aniquiraquiw ucarojj mantapjje.\n“Amuyasipjjam qhitinacatejj: ‘Diosatwa parlta’ sasa c'arisisa sarnakapqui ucanacatjja. Jupanacasti ovejanacar uñtataw jumanacan ucarojj jutapjje, ucampis chuymapanjja ñankha lunthat kamakenacawa.\nJumanacajj luräwinacap tokew uñt'apjjasma, yatipjjtawa janiw ina ch'aphinacatjja uvajj apthapisquiti, ni higos alek ch'aphirar kokatjja apthapiscaraquispati.\nTake suma kokajja suma achunacwa achu, jan suma kokanacasti uca quicpa jan wali achunacaracwa achuraqui.\nSuma kokasti janiw jan wali achunacjja achcaspati, janiraquiw jan wali kokas suma achunacjja achcaraquispati.\nTake jan wali achuri kokajja phat'anucutäñapawa, ucatsti ninar phichhantatäñaparaquiwa.\nUqhamasti jumanacajj luräwinacap tokew uñt'apjjäta.\n“Janiw qhitinacatejj: ‘Tatay, Tatay’ sisquitus ucanacajj takeni alajjpach marcarojj mantcaniti, jan ucasti qhitinacatejj Awquejjan munañapa lurqui ucanacaquiw mantani.\nCunapachatejj uca urojj purincani ucapachajja, waljaniraquiw sapjjaraquitani: ‘Tatay, Tatay, nanacajj sutimaruwa parlapjjäyäta, sutimaruraquiw ñankha ajayunacarus jaksupjjäyäta, uqhamarac sutimjjaruraquiw walja milagronacs lurapjjäyäta’ sasa.\nUcapachasti nayajj jupanacarojj saraquïwa: ‘Janipuniw jumanacarojj uñt'apcsmati, nayat jithektapjjet jan wali luririnaca’ sasa.\n“Qhititejj ist'quitu ucat cuntejj siscta uc luraraquejja, ucajj mä suma amuyun jakempi sasiwa, utapsa mä karka pataru lurascaspa uqhama.\nJallu purintatapatsti jawiranacaw wal sarti, ucamp chicasti waliraquiw thayajj thayt'ani uca utarojja, ucampis janiw tincuyquiti karka patancatap laycojja.\nUcampis qhititejj ist'quitu ucatsti janiraqui lurquiti cuntï nayajj siscta ucjja, mä jan amuyt'an jakejj ch'alla patarus mä uta utachcaspas ucamp sasiwa.\nJallu purintatapatsti jawiranacaw wal sartani ucamp chicasti waliraquiw thayajj thayt'ani uca utarojja. Uca utasti tincuwayjjaraquiwa, ch'alla patar utacht'atätap laycu. ¡Uca utan tincutapasti wali llaccañawa!”\nCunapachatejj Jesusajj parlañ tucuyjjän uqhajja, take jakenacaw uca suma yatichäwinac istasajj muspharapjjäna.\nJupasti jach'a jilïr jakjamawa yatichäna, janiw jupanacan leyip yatichir jakenacjamäcänti.